ועדת הפנים ואיכות הסביבה, כנסת 18, פרוטוקול מספר 592, 2012-07-17 11:00

אמנון כהן: אנחנו פותחים את הדיון של ועדת הפנים והגנת הסביבה בנושא:

אמנון כהן: הצעת חוק הקרינה הבלתי מייננת (תיקון - איסור הצבת מיתקן שידור לתקשורת בשיטה התאית), של חברת הכנסת יוליה שמאלוב-ברקוביץ.

אמנון כהן: לא השארת חבר כנסת אחד שלא חתום על החוק, כולם חתומים.

ציון פיניאן: חוץ ממופז כולם חתומים.

אמנון כהן: פ/2552.

אמנון כהן: אנחנו פותחים את הדיון.

אמנון כהן: המציעה הראשית, המכובדת, בבקשה, תסבירי לנו את הצעת החוק ונתחיל להתקדם.

יוליה שמאלוב-ברקוביץ: אדוני היושב-ראש, הצעת החוק מדברת על איסור הצבת אנטנות במקומות שיש אוכלוסיות מוחלשות וחלשות, על אף שאם אתה שואל אותי, אני הייתי רוצה להרחיב את זה אפילו, תכף אני אסביר את עצמי, לכל האוכלוסיות במדינות ישראל.

יוליה שמאלוב-ברקוביץ: הצעת החוק שלי מדברת על כך שיהיה איסור הצבת אנטנות על גני ילדים, בתי ספר, הוסטלים ובתי חולים, מאחר ואנחנו יודעים שארגון הבריאות העולמי פרסם מסקנות לפני כשנה, אני חושבת, שקרינת סלולר עלולה לגרום למחלת הסרטן.

יוליה שמאלוב-ברקוביץ: מאז הפעם האחרונה ששמענו את ארגון הבריאות הבין-לאומי, לא מזמן היה כנס של אנשי מקצוע בתחום הזה, בעצם התברר שהקרינה הסלולרית לא רק גורמת למחלות סרטן אלא גם גורמת לבעיות גנטיות מאוד קשות, שעדיין אין מספיק זמן כדי להחליט עד כמה חמורות הבעיות הגנטיות האלה, כי בעיות גנטיות אפשר לדעת כעבור "איקס" זמן ובגלל זהירות מונעת אנחנו צריכים לראות איך אנחנו מצד אחד נותנים אפשרות לדבר בפלאפון עם פריסת אנטנות מספקת כדי לא להקרין את עצמו כשאנחנו מדברים.

יוליה שמאלוב-ברקוביץ: מצד שני, איך אנחנו בעצם מורידים את הקרינה הפסיבית על האנשים שנמצאים מול אנטנות או הבתים שלהם נמצאים מול אנטנות, וכמובן, כמו שאמרתי קודם, בתי ילדים שנמצאים מול אנטנות, בתי ספר שנמצאים מול אנטנות.

יוליה שמאלוב-ברקוביץ: הרבה פעמים דווקא על המוסדות האלה שמים את האנטנות, בעיקר על הוסטלים של קשישים כי זו אוכלוסייה שלא יכולה להתנגד.

יוליה שמאלוב-ברקוביץ: הטענה של חברות הסלולר שדווקא כשאתה מציב את האנטנה מעל אז כביכול, כפי שאתה יודע, היא לא מקרינה, אבל היא מקרינה בצורת מטריה, ובדרך כלל, באותם מוסדות שאני מדברת עליהם, הוסטלים, גני ילדים, בתי ספר, הילדים מסתובבים מסביב, לא מתחת, הם לא נמצאים כל הזמן בבית ספר, יש הפסקות, יש זמן שהם יוצאים החוצה והם בדיוק נמצאים מתחת למטריה הזו שהיא מתחילה להקרין.

יוליה שמאלוב-ברקוביץ: בפעם שעברה היתה בעיה עם הנושא של החלטה האם גודל האנטנה בעצם הוא זה שיקבע או שמה שיקבע יהיה מה אחוז הקרינה שמגיע לכל מקום ומקום שעליו אני מדברת, מה אחוז הקרינה שמגיע לגני ילדים, לבתי ספר.

יוליה שמאלוב-ברקוביץ: היו פה אנשים ששאלו מדוע צריך בכלל לדבר רק על גני ילדים, בתי ספר, הוסטלים ובתי חולים, כאשר אולי צריך לדבר בעצם גם על הילדים שנמצאים בבית ויש אנטנות מולם.

יוליה שמאלוב-ברקוביץ: כל הנושא הזה הוא לא נושא שנתנו עליו את הדעת.

יוליה שמאלוב-ברקוביץ: פרופ' סדצקי, שהיא אחת הנשים שמלווה אותי מתחילת הצעת החוק הזאת, תומכת מאוד בהצעת החוק הזאת, לא בנושא של הצבת אנטנות אלא בנושא של בדיקת קרינה של האנטנות שנמצאות ממול.

יוליה שמאלוב-ברקוביץ: יש לי כמה הצעות, נפגשתי עם המשרד לאיכות הסביבה והחלטנו כבר בפעם הראשונה שאת בתי החולים אנחנו נוציא מהסיבה שהרבה מאוד אנשים דווקא בבתי חולים נמצאים עם פלאפונים כדי לשמוע מה קורה עם קרוביהם ולכן אם אני אוציא אנטנות דווקא בקרבת בית חולים אני יכולה דווקא לגרום ליותר נזק.

יוליה שמאלוב-ברקוביץ: אבל אני עומדת על כך שמדינת ישראל תטפל בנושא הזה, לא כשכבר יהיו אנשים שישרפו את עצמם, תרתי משמע, אבל על ידי קרינה סלולרית ואנטנות, ואני מבקשת להתקדם עם הצעת החוק.

אמנון כהן: אני חושב על פניו, מבחינת איך שאת מציגה את הנושא, נראה שנושא הסלולר תפס תאוצה רצינית ביותר.

אמנון כהן: היום אתה רואה כל ילד עם מכשיר שרוצה להשתמש בו.

אמנון כהן: לפעמים זה גם כמובן מבחינת הנוחות, להורה זה יותר טוב כי הוא יודע כל רגע איפה הילד שלו נמצא, גם אם יש לו בעיות בבית הספר, גם אם יש לו בעיות בחוג או משהו כזה.

אמנון כהן: אנחנו עדיין לא ערים לסכנות שאנחנו והילדים חשופים אליהן, אבל הסלולרי הפך להיות כלי שבלעדיו אי אפשר.

אמנון כהן: גם היום, אנחנו, בדיוני ועדה, תוך כדי שמיעה, אנחנו שולחים מיילים, אס.

אמנון כהן: אמ.

אמנון כהן: אסים והכול עובד.

אמנון כהן: הזמן הפך היום להיות משאב מאוד יקר ולכן תמיד משתמשים בסלולרי, זה כלי שימושי יעיל ביותר אבל כמובן שלא תמיד שמים לב לנושא הבריאותי ואיזה אסונות הוא יביא עלינו בעתיד כי זה נושא עדיין שלא נחקר ולא הוכיחו אותו מדעית.

יוליה שמאלוב-ברקוביץ: לא, הוא נחקר כבר.

אמנון כהן: אבל יש סתירות גם בדברים האלה.

יוליה שמאלוב-ברקוביץ: של חברות הסלולר שמתנגדות לזה, עם זה אני מסכימה אתך.

אמנון כהן: גם פה צריך שיהיה גוף ממומן, מישהו צריך לעשות את העבודה הזו לא אינטרסנטית אלא עבודה ציבורית אמיתית, ופה הייתי מצפה שמשרד הבריאות של מדינת ישראל יוציא את הסקר, או המשרד להגנת הסביבה או משרד הפנים, ממשרדי ממשלה, כי הם מסתכלים לטובת הציבור, אבל כמובן שאם מוציא את המחקר גוף אינטרסנטי אז הוא מוטה או מביא את הנתונים בראיה אחרת.

אמנון כהן: אנחנו חס וחלילה לא אומרים שזה לא נכון אבל כמו שאומרים, יש מספר פנים, גם לתורתנו, כמה פנים לתורה וכמה פנים לפרשנויות ואפשר לפרשן גם כך וגם כך ולכן הנושא הזה צריך לקבל את הביטוי שלו.

אמנון כהן: אני לא יודע אם בחקיקה, אבל יש את החקיקה כרגע, צריך ללמוד אותה, לקדם ולשמוע גם את הגופים שנמצאים כאן.

אמנון כהן: בטח יש מומחים שיחזקו את הנושא הזה.

אמנון כהן: אנחנו נשמע את הגופים, נשמע את משרדי הממשלה ונתקדם ואם יהיו הבהרות והסכמות גם אפשר יהיה להצביע, אדוני.

אמנון כהן: אני, ברשותכם, יוצא ל-10 דקות לוועדת לביקורת, כבודו יחליף אותי ואני אחזור להמשיך את קידום הצעת החוק.

אמנון כהן: 10 דקות, רבע שעה ואני אחזור.

אמנון כהן: לפי רשימת הדוברים שיש כאן ממשרדי הממשלה, וגם העבירו כבר פתקים, תחליט, היושב-ראש המחליף, אם אתם רוצה קודם את זה, קודם את זה, תחליט אתה.

אמנון כהן: פשוט אנחנו צריכים לשמוע, ללמוד את הדברים ואז נתקדם ואני אבוא להצבעה לקראת הזמן שקבענו.

יוליה שמאלוב-ברקוביץ: שניה, אדוני, לפני שאתה הולך.

יוליה שמאלוב-ברקוביץ: בפעם הקודמת ביקשו ממני לחכות עם הצעת החוק הזאת על מנת שהממשלה תוציא תקנות בנושא ואני מאוד אשמח לדעת איזה תקנות הממשלה הוציאה.

יוליה שמאלוב-ברקוביץ: לדעתי היא לא הוציאה שום תקנות ולכן כשאתה אומר שצריך לטפל בנושא הזה, אם הממשלה לא יודעת להוציא תקנות כנראה שאין ברירה, אנחנו צריכים להעביר חקיקה.

אמנון כהן: אנחנו יודעים לחוקק.

אמנון כהן: אנחנו נשמע גם את הממשלה.

אמנון כהן: מי היה צריך להוציא את התקנות, משרד התקשורת?

אמנון כהן: משרד הפנים?

אמנון כהן: המשרד להגנת הסביבה?

יוליה שמאלוב-ברקוביץ: משרד התקשורת, משרד הפנים, המשרד להגנת הסביבה.

אמנון כהן: אוקיי, תוך כדי דיון אדוני ישמע אם יש תקנות, אם יש פתרון אחר.

אמנון כהן: אנחנו כמחוקקים יודעים לחוקק ומשרדי ממשלה יוכלו להביא צו, תקנות, חוזר מנכ"ל, בכל דרך אפשר יהיה לטפל בזה.

אמנון כהן: ולכן כמובן נשמח אם לא צריך את הצעת החוק, הלוואי, אבל לא תמיד כך זה עובד ואנחנו יודעים שהמשרדים עסוקים במיליון דברים, לא תמיד מביאים בזמן.

אמנון כהן: תעדכנו את הוועדה איפה זה עומד ועם המציעה נתקדם ביחד.

אמנון כהן: בבקשה, אדוני, אתה תמשיך, אני אבוא עוד 10 דקות.

ציון פיניאן: תודה רבה.

ציון פיניאן: מהיושב-ראש הקבוע ליושב-ראש הזמני.

ציון פיניאן: אני רוצה לשמוע פה את "הפורום לסלולריות שפויה", קודם כל מה זה ואת מה שהם אומרים.

ציון פיניאן: רוני קלר, בבקשה.

רוני קלר: "הפורום לסלולריות שפויה" זו עמותה רשומה שכל התכלית שלה לנסות למצוא איזונים נכונים בתחום הקרינה הסלולרית.

רוני קלר: כשאני מדבר על קרינה סלולרית אמנם זו לא רק קרינה סלולרית, זה אנטנות, זה מכשירי פלאפון, זה נתבים אלחוטיים, זה כל מה שנוגע לקרינה בתדר גבוה.

רוני קלר: אנחנו מנהלים כיום בין היתר בג"ץ מול חברות הסלולר, מול משרדי הממשלה, בעניין של מתקן גישה אלחוטי.

רוני קלר: זאת אנטנה לכל דבר אשר בעצם הוקמה ומקימים אותה ללא היתר בניה.

רוני קלר: זה מה שהיה עד בערך לפני שנה, כרגע יש צו שמסייג את זה ומאפשר לוותיקות לא להתקין את האנטנות, לא להתקין חדשות, הן יכולות רק בהיתר בניה.

רוני קלר: חברות הסלולר החדשות יכולות להתקין אנטנות בפטור עד 40% מהאנטנות שלהן.

רוני קלר: הפורום עצמו מרכז תחתו את כל הנושא של שמיעת הטענות של ועדי שכונות, של אזרחים.

רוני קלר: אני יושב בטלפונים עם אזרחים שיש להם אנטנות מול הבית, עם אזרחים שיש להם בעיות של קרינה ואנחנו מנסים לבוא ולמצוא את האיזונים.

רוני קלר: אנחנו, בין היתר, כיום, די מתקוממים לגבי הכנסת טכנולוגיית Wi-Fi, טכנולוגיית Wi-Fi זו טכנולוגיה אלחוטית שמוכנסת למרחב הבית-ספרי בניגוד לחוזר מנכ"ל שמדבר על זהירות מונעת עם הטלפונים הסלולריים.

רוני קלר: שתי הטכנולוגיות, בין אם זה טלפונים סלולריים ובין אם זה Wi-Fi, אלה עדיין טכנולוגיות מקרינות.

רוני קלר: אנחנו מדברים באוכלוסייה מאוד מאוד מאוד רגישה.

רוני קלר: יש לנו פה את ד"ר זמיר, הוא ד"ר למיקרוביולוגיה ומומחה למפגעים סביבתיים בנושא הזה, הוא ירחיב בנושא, בשביל זה אנחנו פה.

רוני קלר: בנוגע להצעת החוק, זו לא הצעת חוק מושלמת.

רוני קלר: 75 מטר זה לא משהו שנסמך על איזשהו מסמך מדעי אבל באיזשהו מקום זה כן יכול לעזור לאוכלוסייה.

רוני קלר: מה גם, ואני מדגיש את זה, ואני מדגיש את זה מאוד, ברגע שהצעת החוק הזו תאושר זה יראה מאוד מגוחך להכניס טכנולוגיות Wi-Fi לתוך המרחב הבית-ספרי.

ציון פיניאן: תודה רבה.

ציון פיניאן: ד"ר זמיר שליט"א.

זמיר שליט"א: לפני 14 חודש אושרה כאן תקנה של סף בטיחותי של אחד מיקרו-וואט לסנטימטר רבוע ועדיין היא לא אושרה, כך שאם התקנה הזאת תאושר אז יהיה יותר קל לעשות את כל יתר הדברים.

מיכל גולדברג: אולי רק להבהיר, הוועדה אישרה את התקנות אך הן לא נחתמו על ידי השר להגנת הסביבה ולכן לא פורסמו ולא נכנסו לתוקף.

זמיר שליט"א: אם דנים ב- Wi-Fiאז אין טעם למרחקי האנטנות כי אם מכניסים את ה- Wi-Fiפנימה אז כמו טובל ושרץ בידו, מכניסים את הקרינה לתוך הבניין אז אין טעם לדון במרחק של האנטנה ממנו.

זמיר שליט"א: רציתי לחדד כמה דברים קטנים.

זמיר שליט"א: חברת הכנסת יוליה אמרה על בעיות בריאות, רציתי להוסיף כמה דברים קטנים שהם מאוד חשובים.

זמיר שליט"א: יש בעיות פוריות כיום בערך ל-50% מהזוגות, יש מחלות ניוון עצבי בגילים יותר מוקדמים, מחלות לב, בעיות אנדוקריניות, יש סוכרת שנגרמת, כל הדברים האלה נגרמים מהקרינות, או ברובן הגדול - - -

ציון פיניאן: זה מוכח?

זמיר שליט"א: מוכח, יש מחקרים ואפשר לראות את זה.

זמיר שליט"א: אם מישהו יקליד רפורט הוא ימצא שם את הדברים האלה.

זמיר שליט"א: קל מאוד למצוא.

ציון פיניאן: לפי מה שאתה מדבר כולנו זורקים עכשיו את הפלאפונים.

זמיר שליט"א: לא, לא, אפשר לדבר, בשביל זה אנחנו לסלולריות שפויה.

יוליה שמאלוב-ברקוביץ: לצערי הרב אנחנו לא זורקים.

ציון פיניאן: טוב, לא להיות נביא זעם אבל להיות נביא.

זמיר שליט"א: מדברים עם אוזנית ומרחיקים את הטלפון מהגוף.

זמיר שליט"א: אז צריך להתחשב בדברים האלה כי בנפשנו הם.

ציון פיניאן: תודה.

ציון פיניאן: "פורום החברות הסלולריות".

יוליה שמאלוב-ברקוביץ: זה דומה, אדוני היושב-ראש המחליף, לעישון סיגריות.

יוליה שמאלוב-ברקוביץ: בן אדם שמעשן סיגריות יודע בוודאות שהעישון גורם לסרטן ועם זאת אתה רואה גם חברי כנסת וגם שרים יושבים בפינת העישון וכולם מעשנים.

יוליה שמאלוב-ברקוביץ: כמה שאנחנו נבחרי העם אנחנו לא תמיד שמים לב לדברים כי אנחנו לא רוצים להסתכל לאמת בעיניים.

ציון פיניאן: תודה.

יוליה שמאלוב-ברקוביץ: וכרגע מה שמדאיג אותי – סליחה שאני עדיין ממשיכה לדבר – אלה באמת הילדים הקטנים, אותם ילדים שכרגע נמצאים באותו בית ספר, בית סוהר של קרינה.

יוליה שמאלוב-ברקוביץ: זה נורא יפה ומאוד יפה שיש טכנולוגיה אבל צודקים אנשי המקצוע פה שאין שום תועלת מהצעות חוק שאנחנו מגישים פה אם משרד החינוך מחליט להקרין את הילדים שלנו לדעת.

ציון פיניאן: אנחנו נשמע את משרד החינוך.

ציון פיניאן: "המשמר החברתי", דוד דהאן נמצא?

ליאור ורונה: אדוני, נתת לי את זכות הדיבור.

ציון פיניאן: כן, רק רציתי לדעת אם הוא נמצא פה – לא נמצא.

ציון פיניאן: בבקשה.

ליאור ורונה: אדוני, ברשותך ביקשתי מהוועדה וקיבלתי אישור להקרין מצגת קצרה, כי זה בעצם נותן - - -

יוליה שמאלוב-ברקוביץ: אני לא ראיתי מצגת כמציעה, אני מאוד מצטערת.

יוליה שמאלוב-ברקוביץ: מצטערת, אני, כמציעה, גם לא ראיתי.

ציון פיניאן: לא, בלי מצגת אני מבקש.

יוליה שמאלוב-ברקוביץ: את המצגות שלך אנחנו מכירים, אדוני, תאמין לי, בעל פה.

ציון פיניאן: אני מבין שהיא הוצגה בפעם הקודמת.

ליאור ורונה: יש נקודה אחת שלא הוצגה, אני אציג 3 שקפים - - -

ציון פיניאן: לא, בלי שקפים אני מבקש.

יוליה שמאלוב-ברקוביץ: רגע, יש לך אישור שתדלנות?

יוליה שמאלוב-ברקוביץ: אדוני היושב-ראש, אני רוצה לשאול, יש לך אישור שתדלנות?

ליאור ורונה: אני לא שתדלן.

יוליה שמאלוב-ברקוביץ: אתה שתדלן, אתה כרגע מייצג את החברות הסלולר.

ציון פיניאן: יוליה, סליחה.

ליאור ורונה: אני עובד, אני עובד אצל החברות.

ציון פיניאן: אני פה מנהל את הישיבה, את חברת כנסת בכל הכבוד ואני נותן לך את הכול, אז אני מבקש.

ליאור ורונה: בוא, אדוני, אז אני לא אדבר, גם זכות הדיבור - - -

יוליה שמאלוב-ברקוביץ: עדיף שלא תדברו.

ציון פיניאן: סליחה, מה שאתה רוצה בעל פה, בלי צילומים.

ליאור ורונה: את הצילומים הורדתי.

ליאור ורונה: אדוני, דיברנו פה על עיקרון הזהירות המונעת, ואני מכבד את עמדתה של חברת הכנסת ברקוביץ, אני חושב שבריאות הילדים ובריאות התושבים היא חשובה לכולנו, דבר ראשון.

ליאור ורונה: הממונה על הקרינה במשרד להגנת הסביבה, אנשי המקצוע במשרד להגנת הסביבה, משרד הבריאות, מומחים מטעם משרד הבריאות, בכללם ובפרט פרופסור סדצקי, ואני גם אצטט את דבריה לגבי נושא של הרחקת אנטנות או הקרבת אנטנות, אומרים בצורה ברורה שעל פי עיקרון הזהירות המונעת, על מנת שאנשים יהיו חשופים למינימום קרינה עליהם להיות קרובים לאנטנה, אנשים שמדברים בטלפון.

ליאור ורונה: טלפון זה מכשיר מאוד פשוט בהתנהלות שלו, הוא מחפש את האנטנה הקרובה ביותר כדי ליצור קשר עם היעד שאליו מתקשרים.

יוליה שמאלוב-ברקוביץ: יש לנו פתרון בשביל זה.

ליאור ורונה: ככל שהאנטנה קרובה יותר הטלפון משדר בעוצמות נמוכות יותר, ככל שהאנטנה רחוקה יותר הטלפון צריך להתאמץ.

ליאור ורונה: עיקרון הזהירות המונעת דורש אנטנות קרובות לכל אדם, אם זה ילד או אם זה מבוגר.

ליאור ורונה: דבר שני, ככל שיש יותר אנטנות גם כל אנטנה מתאמצת פחות.

ליאור ורונה: כלומר, הרחקת אנטנות ויצירת מצב שהצעה מבקשת, הורדה של כ-1,500 אנטנות – ההצעה בעצם אומרת: תורידו היום ממה שיש לכם, מפעילים חדשים כמפעילים קיימים, 1,500 אנטנות – ייצור חור שלא רק ייצור חור שאנשים לא יוכלו להתקשר ואנשים לא יוכלו לדבר אחד עם השני, ייצור מצב שבו הקרינה תעלה.

ליאור ורונה: הממונה על הקרינה, שלא נמצא פה היום, אינני יודע מדוע, מדבר על זה כל פעם – אני אתן לכם דוגמה.

ליאור ורונה: למשל, היתה בעיה בבית ספר על גבול הוד השרון בכפר-סבא ותושבי כפר סבא, ההורים של בית הספר, קבלו על כך שהאנטנה רחוקה כ-120 מטר מבית הספר.

ליאור ורונה: הם פנו למשרד הפנים, נציגות משרד הפנים ענתה במכתב להורים וגם לבית הספר שהם מצטערים, זה הוקם על פי התמ"א, המרחק הוא הרבה יותר ממה שמותר כי המרחק המינימלי הוא 6 מטרים והכול טוב, לכן, משרד הפנים לא יכול לסייע.

ליאור ורונה: כשהם פנו למשרד להגנת הסביבה בבקשה שהם יסייעו, כמובן שאנחנו כל הזמן ליווינו את ההורים וניסינו למצוא פתרונות למרות שזה 120 מטר עם תמ"א, אתר בתמ"א, עם היתר בניה כדת וכדין.

ליאור ורונה: כשניסינו להזיז וכשהם פנו למשרד להגנת הסביבה, המשרד להגנת הסביבה דבר ראשון כתב מכתב להורים שהוא מוכן להזיז את האנטנה ממרחק של 120 מטר רק בתנאי אחד, שזה יעבור על גג בית הספר.

ליאור ורונה: אני אומר עמדה רשמית, מכתב רשמי של המשרד להגנת הסביבה שאומר: אם אתם רוצים להזיז ואתם רוצים להפחית את רמת הקרינה תשימו את זה על גג בית הספר.

ליאור ורונה: למה הוא אומר את זה?

ליאור ורונה: הרי הוא לא רוצה להזיק לילדים, הוא לא מחפש להזיק ולעשות רע - - -

יוליה שמאלוב-ברקוביץ: מי אומר את זה?

ליאור ורונה: הממונה על הקרינה במשרד להגנת הסביבה.

יוליה שמאלוב-ברקוביץ: בגלל זה הוא לא פה כרגע?

יוליה שמאלוב-ברקוביץ: אני רוצה שהוא יהיה פה והוא יגיד את מה שאתה אומר.

הדס פיקסלר: הוא לא פה כי הוא בחופשה, אין שום קשר.

ציון פיניאן: יש נציג פה של המשרד, נכון?

הדס פיקסלר: יש נציג אחר.

יוליה שמאלוב-ברקוביץ: רגע, את מסכימה?

יוליה שמאלוב-ברקוביץ: אני לא בטוחה שהשר מסכים עם מה שאתם אומרים.

ציון פיניאן: סליחה.

ציון פיניאן: יש לי שאלה אליך, אתם מוכנים שכל האנטנות יהיו בהיתר?

ליאור ורונה: אדוני, היום במדינת ישראל כל האנטנות - - -

ציון פיניאן: לא, לא, בבקשה, כן או לא?

ליאור ורונה: אני עונה לך.

ליאור ורונה: כן, כי האנטנות הם בהיתר כבר היום, בהיתר הפעלה של המשרד להגנת הסביבה.

ציון פיניאן: כולל מתקני גישה?

ליאור ורונה: מתקני גישה לא קמים בלי שיש היתר בריאותי והיתר סביבתי מהמשרד להגנת הסביבה.

ליאור ורונה: אין אנטנות שקמות כפטריות אחרי הגשם - - -

ציון פיניאן: אנחנו מתכוונים להיתר בניה.

ליאור ורונה: אדוני, אנחנו מוכנים שכל - - -

קריאה: עדיין זה לא קשור למצב.

יוליה שמאלוב-ברקוביץ: בוודאי שזה קשור, מה זה "לא קשור"?

יוליה שמאלוב-ברקוביץ: תגיד, אתם יושבים, מקרינים את הציבור לדעת ואתם אומרים שזה לא קשור בגלל שאתם רוצים לעשות כסף?

ליאור ורונה: כן, כן, אדוני.

יוליה שמאלוב-ברקוביץ: כי משרד התקשורת רוצה לפתוח את השוק?

ציון פיניאן: סליחה, אנחנו נתקן את החוק.

ציון פיניאן: עכשיו תמשיך אבל בקצרה, ממש בקצרה, יש עוד עשרות שרוצים לדבר פה.

ליאור ורונה: אדוני, אבל אני רוצה לענות לך.

ליאור ורונה: כן, אנחנו מוכנים כל מתקן גישה וכל אתר שיהיה בהיתר בניה רק שהרשויות המקומיות מצדן, ואדוני מכיר את הרשויות המקומיות - - -

ציון פיניאן: אוקיי, אנחנו נבטל את הפטור ונעשה תקנה חדשה.

יוליה שמאלוב-ברקוביץ: אדוני היושב-ראש, אני רוצה רק לענות לכמה אי דיוקים.

ליאור ורונה: אבל לא התחלתי.

ליאור ורונה: אדוני, אני עוד לא סיימתי.

יוליה שמאלוב-ברקוביץ: עוד לא התחלת?

ליאור ורונה: לא סיימתי.

ציון פיניאן: כן, בבקשה, אבל בקצרה.

ליאור ורונה: כשאתה מחליט להרחיק 75 מטר או 50 מטר או 100 מטר או קילומטר צריך להיות הסבר מדעי ופרופסור סדצקי, שאותה כן - - -

יוליה שמאלוב-ברקוביץ: אבל אנחנו בדיוק באנו לשנות את זה, למה אתה מדבר על משהו שאנחנו הולכים לשנות?

ציון פיניאן: חברת הכנסת ברקוביץ.

יוליה שמאלוב-ברקוביץ: כבר היתה הסכמה בפעם שעברה שאנחנו לא נדבר על מרחק אלא נדבר על אחוז הקרינה באותם המקומות.

יוליה שמאלוב-ברקוביץ: לא צריך לדבר על זה בכלל, זה כבר סוכם בפעם שעברה.

קריאה: בנוסח שהונח זה מה שכתוב.

יוליה שמאלוב-ברקוביץ: זה משגע אותי.

ציון פיניאן: בואי שבי לידי, הכי טוב, אני ארגיע אותך.

ליאור ורונה: אולי שתשב ליידי, אדוני.

ציון פיניאן: לא, לא.

ציון פיניאן: תמשיך, בבקשה.

יוליה שמאלוב-ברקוביץ: אני מפחדת שאתה כולך מוקרן וזה יקרין גם עלי.

ליאור ורונה: חברת הכנסת ברקוביץ, את יודעת שלא.

נתי שוברט: אבל, חברת הכנסת, כאן כתוב 75 - - -

ציון פיניאן: סליחה, בלי הערות, אנחנו נשמע את כולם.

יוליה שמאלוב-ברקוביץ: אבל אנחנו דיברנו, קראת את הדוח?

נתי שוברט: לא, זה הנוסח שהוגש.

ציון פיניאן: סליחה, יוליה, אני מבקש.

ליאור ורונה: פרופסור סדצקי, שהיא במדינת ישראל האורים והתומים בכל הנושא של מחקרים סלולריים ואנטנות סלולריות וטלפונים סלולריים - - -

יוליה שמאלוב-ברקוביץ: מי זה?

ליאור ורונה: פרופסור סיגל סדצקי.

ציון פיניאן: תתאפקי, אני מבקש.

ליאור ורונה: אומרת, שבוא נגיד שהמחקרים שהיא הוציאה היו גם מה שנקרא תקדים למה שקרה בעולם ולהמלצות שקורות בעולם - - -

יוליה שמאלוב-ברקוביץ: תכף אני אקרא את מה שהיא אומרת.

ליאור ורונה: אומרת בצורה ברורה לגבי אנטנות: אין להשתמש בפתרונות טכנולוגיים המאפשרים שיבוש קליטה בבתי הספר כדי לא ליצור מצב בו השימוש במסגרת מערכת החינוך כרוך בחשיפה גבוהה לקרינה.

ליאור ורונה: מצב נוצר בתנאי קליטה גרועים ומצב שנוצר כאשר אין אנטנות בסביבה, וכאשר אתם רוצים לייצר מצב כך, בגיליוטינה, להוריד גיליוטינה, 75 מטר, בלי שום בסיס מדעי, בלי שום הסבר מדעי, יש פה סיטואציה שהיא סיטואציה בעייתית.

ליאור ורונה: ואדוני, שלא רוצה שאני אקרין פה שקפים ולהראות מצב – אני רציתי להראות מצב של ערים, איך המצב היום ואם הצעת החוק תעבור מה המצב יהיה בכל עיר, אבל קחו את שדרות, קחו את אשדוד, קחו את חולון, קחו את חיפה, קחו ערים ותבדקו את אותם מקומות שרשומים בהצעת החוק של חברת הכנסת ברקוביץ ותיקחו קו של 50 מטר, לא 75 מטר, ותראו איזה חור סלולרי יש שם ואיזו עוצמת קרינה תהיה שם.

ליאת ארקוס: עדיף חור סלולרי ולא מחלות.

ליאור ורונה: ואת זה אפשר לבדוק עם מומחים שלא תלויים בחברות.

ליאור ורונה: תעזבו אותי, אני – החברות משלמות, אוקיי?

ליאור ורונה: קחו גורמים בלתי תלויים.

ליאור ורונה: פנו למשרד להגנת הסביבה, תעשו ועדה מקצועית שתבדוק מה המשמעות הקרינתית, תבינו שהצעת החוק הזו היא מזיקה לבריאות התושבים ואין בה משהו אחר מעבר.

ציון פיניאן: תודה.

ציון פיניאן: מרכז השלטון המקומי, נמצא מישהו?

יוליה שמאלוב-ברקוביץ: לבעלי מניות שהכסף לא נכנס - - -

ליאור ורונה: גברתי, אל תאמיני לי, קחו אנשים מקצועיים, לא אנשים מטעם.

יוליה שמאלוב-ברקוביץ: אני יכולה לענות בבקשה על כמה אי דיוקים שהוא מפיץ פה בכנסת?

ציון פיניאן: לא עכשיו, לא.

ציון פיניאן: תאספי את כל אי הדיוקים, לאחר מכן נתייחס לכולם.

ציון פיניאן: כן, מרכז השלטון המקומי נמצא?

פיני קבלו: כן, אני פה.

פיני קבלו: אנחנו תומכים בהצעת החוק ואנחנו גם נותנים היתרי בניה, הבעיה בדרך כלל של מתן היתרים - - -

ליאור ורונה: פעם בשנתיים וחצי.

פיני קבלו: היא לא רק בעיה של קרינה אלא בעיה גם של אוכלוסייה שכן רוצה ולא רוצה והתנגדויות שיש.

פיני קבלו: לכן כל ועדה וועדה שיושבת, וישבתי גם בוועדות כאלה כראש עיר ויו"ר ועדה, אנחנו בוחנים כל דבר ודבר ונותנים את ההיתרים בהתאם.

פיני קבלו: לכן לא לזרוק את זה למגרש שלנו, שאנחנו לא נותנים היתרים.

פיני קבלו: נותנים היתרים ולפעמים לא נוח לכם למקם באותם מקומות שאנחנו מפנים אתכם אליהם ואתם מתעקשים על אותם צירים או קווים שאתם קבעתם שהם אלה שאמורים להביא לקליטה טובה יותר ופחות התחשבות באוכלוסייה שבאמת מתנגדת או שהיא לא רוצה.

פיני קבלו: לכן, השלטון המקומי ישתף פעולה, אנחנו בעד הצעת החוק, אנחנו נקדם אותה ביחד.

פיני קבלו: תודה רבה.

ציון פיניאן: תודה.

ציון פיניאן: משרד הבריאות, דוד ויינברג, בבקשה.

דוד ויינברג: ככלל, צריך להגיד שהמשרד להגנת הסביבה הוא זה שאחראי על הנושא של הקרינה והבקרה עליו.

דוד ויינברג: אנחנו חושבים שיש מקום לבדוק את העניין של הרחקה של האנטנות.

דוד ויינברג: צריך לבדוק את זה בצורה מקצועית.

דוד ויינברג: צריך באמת לפעול על פי עיקרון הזהירות המונעת.

דוד ויינברג: אבל לפני שקובעים מרחק כזה או אחר צריך לעשות עבודה שבאמת בודקת מה המרחק ואם בכלל.

דוד ויינברג: כלומר, לבדוק מה המרחק שבאמת יפחית ויוודא שלא תהיה פגיעה בציבור.

ציון פיניאן: תודה.

ציון פיניאן: משרד החינוך, בבקשה.

תומר רוזנר: לאור העיקרון שמכתיב ארגון הבריאות העולמי, עיקרון הזהירות המונעת, מה דעתך לגבי נקיטת הצעדים עד שיתבררו הנתונים ברמה המחקרים, שזה ברור לכולנו שזה מה שצריך להיות, עד שיתבררו הדברים האלה מה צריך לעשות?

דוד ויינברג: אני חושב שצריך להמשיך לפעול על פי התקנות הקיימות אבל במקביל- - -

תומר רוזנר: אין תקנות קיימות.

דוד ויינברג: יש את תוכנית המתאר שדנה בעניין הזה וקבעה כללים, על פי התוכנית הזו צריך להמשיך לפעול ובמקביל לעשות את הבדיקות.

ציון פיניאן: אוקיי, תודה.

ציון פיניאן: משרד החינוך, עירית ליבנה, בבקשה.

עירית ליבנה: אנחנו פועלים על פי הנחיות, גם פרופסור סדצקי וגם המשרד להגנת הסביבה.

עירית ליבנה: אנחנו לא קובעים האם מעל בית ספר – למרות שכמו שאמר פה פיני מהרשויות המקומיות, יש נהייה של הורים ויש לחצים – אנחנו לא אלה שקובעים, לא באחריותנו הנושא של הצבת האנטנה.

עירית ליבנה: אם תתקבל החלטה או חקיקה אנחנו נפעל לפיה, בנושא של האנטנות זה לא אנחנו.

עירית ליבנה: אנחנו נקבל הנחייה מהמשרד להגנת הסביבה ובהתייעצות עם משרד הבריאות, בפירוש, כך שאם יש לחצים הם לחצים של הציבור, אנחנו לא קובעים את זה, אנחנו מקבלים הנחיות וכשיש התעוררות של הורים אנחנו מזמנים את הממונה על הקרינה, את אנשי השטח, הם בודקים והם מנחים אותנו.

ציון פיניאן: תודה.

ציון פיניאן: משרד הפנים, בבקשה.

זינה פרפליצין: תמ"א 36 קובעת מנגנון לרישוי מתקני שידור, בין היתר מתקני שידור סלולריים.

זינה פרפליצין: אחת ממטרות התמ"א היא הסדרה של האנטנות בצורה שלא תגרום לנפגעים בריאותיים, זו אחת מהמטרות המרכזיות של תמ"א שכבר אושרה ב-2002, וגם התמ"א החדשה.

זינה פרפליצין: זה אחד מהעקרונות המרכזיים של התמ"א.

זינה פרפליצין: כדי לעמוד במטרה הזו שתי התמ"אות נערכו בליווי צמוד של הממונה על הקרינה במשרד להגנת הסביבה ונקבע בתמ"א מנגנון שמבטיח עמידה בדרישות הבטיחות של הקרינה בצורה כזו שוועדה מקומית לא יכולה בכלל לדון בבקשה להיתר אם לא ניתן אישור הממונה על הקרינה, וזה מבטיח את הצבת האנטנות בצורה בטיחותית כך שלא נגרמת סכנה לבריאות הציבור.

זינה פרפליצין: אחת מהמטרות הנוספות של תמ"א 36 היא פריסה רחבה ככל הניתן של אנטנות קטנות ביותר בעלות השלכות מינימליות על הסביבה, זאת כדי להקטין את הקרינה שנקלטת ממכשירים סלולריים והעיקרון הזה מבוסס גם כן על העמדה המקצועית של המשרד להגנת הסביבה, שהוא הגורם המקצועי שקובע מדיניות בנושא.

ציון פיניאן: יש תמ"א חדשה, את אומרת?

זינה פרפליצין: יש תמ"א ישנה ויש תמ"א חדשה - - -

ציון פיניאן: מה הגורל של הישנה ומה הגורל של החדשה?

ציון פיניאן: איפה זה עומד?

זינה פרפליצין: הישנה מאושרת.

זינה פרפליצין: עוד פעם, חשוב לי להגיד שהנושא של בטיחות הקרינה הוסדר בצורה זהה בשתי התמ"אות ולכן זה לא משנה חדשה או ישנה.

זינה פרפליצין: בשתי התמ"אות נקבע שבקשה להיתר בניה צריכה לכלול את האישור של הממונה על הקרינה כתנאי להגשה.

זינה פרפליצין: התמ"א החדשה, שמעודדת פריסה רחבה ביותר של מתקני שידור קטנים, נמצאת על שולחנה של הממשלה.

ציון פיניאן: אוקיי, תודה.

ציון פיניאן: משרד המשפטים, נמצא מישהו?

ניצן ליבנה: יש מישהי בחוץ, שנייה.

ציון פיניאן: אוקיי, נחזור.

ציון פיניאן: המשרד להגנת הסביבה.

הדס פיקסלר: הנושא של אנטנות סלולריות והפיקוח עליהן מוסדר במסגרת חוק הקרינה הבלתי מייננת.

הדס פיקסלר: החוק הזה מחייב את כל מוקדי השידור, לא רק של חברות הסלולר, בהיתר מאת הממונה על הקרינה.

הדס פיקסלר: בהיתרים נקבעים הטווחים והמרחקים שמטרתם למנוע חשיפה של מי מהציבור, ולא משנה אם זה ילד בגן ילדים או ילד בבית, קשיש בבית אבות או קשיש שיושב בביתו, למנוע מהם חשיפה מסוכנת, והתנאים נקבעים בהיתרים.

הדס פיקסלר: אם חברת סלולר או חברת רדיו או כל גורם אחר יבקש להקים אנטנה במיקום שמעמיד מישהו בסכנה הוא לא יקבל היתר מאת הממונה.

הדס פיקסלר: האנטנות, כולן חייבת בהיתר.

הדס פיקסלר: גם כאלה שיש להם פטור מהיתר בניה – זו סוגיה אחרת שהוזכרה פה – עדיין הן חייבות בהיתר מאת הממונה לפי חוק הקרינה הבלתי מייננת.

תומר רוזנר: יפה שהם מסכימים לוותר על זה, זה הישג.

הדס פיקסלר: אנחנו מסכימים?

תומר רוזנר: לא, לא אתם.

תומר רוזנר: נציג החברות הסלולריות הודיע שהם מסכימים לוותר על הפטור.

הדס פיקסלר: בסדר גמור, אין לנו שום התנגדות.

יוליה שמאלוב-ברקוביץ: הוא לא שם לב מה הוא אמר בכלל.

ליאור ורונה: אדוני, אני אמרתי שבעבור היתר בניה אנחנו מוכנים לעשות הכול.

יוליה שמאלוב-ברקוביץ: ראית שהוא כבר חוזר בו?

ליאור ורונה: לא, זה מה שאמרתי, שלא תהיה שמיעה סלקטיבית.

ציון פיניאן: לא, הוא אמר שהוא מוכן להיתר בניה.

ציון פיניאן: בבקשה.

יוליה שמאלוב-ברקוביץ: עוד מעט אנחנו לא נעשה היתרי בניה אלא הם ישקיעו קצת כסף באנטנות קטנות, בשיתופי אתרים.

יוליה שמאלוב-ברקוביץ: תכף אני אדבר.

ציון פיניאן: יוליה, יוליה.

יוליה שמאלוב-ברקוביץ: תאמין לי שיש להם פתרונות פשוט זה פוגע בבריאות של בעלי המניות של חברות הסלולר, זה קשה מאוד, וכזהירות מונעת הוא נמצא פה, כדי שלא נדבר, שלא נוציא מהמשרד כסף מהכיס.

אמנון כהן: חברת הכנסת ברקוביץ, עוד מעט תדברי, בפעם השביעית.

אמנון כהן: לפני זה יש את חבר הכנסת אורי מקלב, אם הוא רוצה להתייחס.

אמנון כהן: כן, בבקשה.

הדס פיקסלר: הוועדה כבר דנה בהצעת החוק בנוסח הנוכחי ויש לי גם פה את פרוטוקול הדיון מ-21 בדצמבר 2010, שבדיון גם נשמעו כל הצדדים הרלוונטיים ואנחנו הבענו את דעתנו שבמרחק של 75 מטר כשלעצמו, כמו שכבר נאמר פה, אין הרבה תועלת.

הדס פיקסלר: למה?

הדס פיקסלר: בגלל שהאנטנה, גם אם היא מאוד רחוקה ממך, אם היא מכוונת, מה שלא אמורים לעשות, ישירות עליך, היא יכולה לחשוף אותך לקרינה יותר מאשר אנטנה שקרובה אליך מאוד שהאלומה שלה לא מכוונת עליך, כמו אנטנה שיכולה להימצא על גג הבניין ויש גם על גג בניין המשרד להגנת הסביבה.

הדס פיקסלר: בגלל זה דובר כבר בדיון הקודם שיערכו תיקונים מסוימים בהצעת החוק ואז אנחנו כמובן נוכל להתייחס, ככל שזה לא נעשה אז השורה התחתונה של הדיון הקודם - - -

ציון פיניאן: שואלים פה מה התיקונים שאתם מציעים?

אורי מקלב: שיהיה מכוון.

הדס פיקסלר: אנחנו קיימנו ישיבה, חברת הכנסת נפגשה עם השר להגנת הסביבה ובעקבות אותו דיון העברנו לאחד מהעוזרים שלה את הנהלים שלפיהם המשרד קובע את טווחי הבטיחות ושמפורסמים באתר האינטרנט של המשרד.

יוליה שמאלוב-ברקוביץ: אתם לא העברתם לי שום דבר ואני אשמח לראות את זה אם יש לך את זה עכשיו.

יוליה שמאלוב-ברקוביץ: יש לך את זה עכשיו פה?

הדס פיקסלר: כן, אני יכולה להעביר את זה שוב.

יוליה שמאלוב-ברקוביץ: אני אשמח לקבל את זה עכשיו.

תומר רוזנר: לא, זה לא יעזור, מה זה?

תומר רוזנר: הם רוצים שתעשי עכשיו עבודה - - -

יוליה שמאלוב-ברקוביץ: כן, אבל זה מוזר, אתה יודע שאני מבקשת את זה כבר 3-4 חודשים?

ציון פיניאן: בבקשה, תסיימי.

הדס פיקסלר: אבל אנחנו העברנו ובשמחה נעביר שוב מכיוון שבמרחק עצמו של 75 מטרים, כפי שכתוב היום, זה פשוט לא יתרום למטרה שאותה אנחנו מבקשים להשיג.

ציון פיניאן: אוקיי, תודה רבה.

ציון פיניאן: חבר הכנסת אורי מקלב, בבקשה.

אורי מקלב: תודה רבה לך אדוני היושב-ראש, תודה כפולה שנרתמת והחלפת את היושב-ראש הקבוע כדי שהדיון הזה יוכל להתקיים בהצעת החוק שמובילה אותה באומץ ובנחישות חברת הכנסת יוליה, שלא נרתעת מלהוביל כזאת הצעת החוק וכל הצעת החוק שבכלל היא בעלת השפעה על חברות שונות ועל המשק.

ציון פיניאן: היושב-ראש הקבוע הגיע.

אמנון כהן: מי בעד הצעת החוק?

יוליה שמאלוב-ברקוביץ: "פורום החברות הסלולריות" בעד.

אורי מקלב: אני הודיתי ליושב-ראש, חבר הכנסת ציון פיניאן, על כך שהוא הסכים למלא את מקומך בגלל תפקיד חשוב שהיה לך בוועדה אחרת ופינה את זמנו.

אמנון כהן: אני מודה לך, אדוני המחליף.

ציון פיניאן: בסוף הישיבה רק תודיעו לי אם אני אזרוק את הפלאפון או אחזיק אותו.

אמנון כהן: מעכשיו תזרוק את הפלאפון אם אתה יכול.

יוליה שמאלוב-ברקוביץ: לא, אני אגיד לך מה לעשות, פשוט אל תיקח דור 4, דור 3, קח את הכי פשוט ב-50 שקל.

אורי מקלב: אבל בשונה מדיונים רבים שיש כאן

אורי מקלב: בכנסת שבאים לדבר על נושא מחירי חברות הסלולר או כל מי שמפעיל אנטנות כאלה ואחרות, הצעת החוק הזו באה מכיוון אחר לגמרי.

אורי מקלב: זו הצעת חוק שבאה להגן על האזרח, באה לשמור על הבריאות של האזרח, עכשיו זה לא משנה מי שבאמת מקים את האנטנה, מי שבעל עניין בהקמת אותם אנטנות שגורמות לקרינה בלתי מייננת.

אורי מקלב: בכל אופן, התשובות שאנחנו מקבלים לאורך זמן זה ודאי שיש תקנים וכל מי שפועל עובד לפי תקנים שהמדינה אחראית לכך וקבעה ויש גופים מקצועיים שמאשרים את זה.

אורי מקלב: בזה בעצם פותרים את כל השאלות שעולות מפעם לפעם כאן בכנסת, מה קורה עם הקרינה, מה קורה עם הסכנה שבקרינה, ותמיד אומרים שאנחנו עובדים לפי תקנים.

אורי מקלב: אבל מה לעשות שהחיים הם יותר חזקים?

אורי מקלב: אנחנו עדים לא מעט, גם בנושאים האלה וגם בנושאים אחרים, שקודם כל גם עצם העובדות והתקנים והמדדים שנקבעו הם במחלוקת.

אורי מקלב: לא כולם מסכימים לזה.

אורי מקלב: זה נכון שבסוף קבעו ונכון שיש אולי גם תקנים אירופאיים ונכונות התשובות האלה ואנחנו מחמירים הרבה יותר ממקומות אחרים לרוב, אנחנו בזה לקחנו מרחבים מרווחים הרבה יותר חזקים.

אורי מקלב: בסופו של דבר, קודם כל העם מודאג, ולא פחות מודאגים שהנה, אנחנו יודעים בנושאים שונים שיש לנו תקנים בארץ, כולל אפילו בדברים הכי חשובים, כולל תרופות, מתברר לאחר שנים שהתרופה הזו והתהליך הזה והמהלך הזה מזיק לבריאות.

אורי מקלב: אז מה לעשות?

אורי מקלב: אנחנו לוקחים את הכול.

אורי מקלב: אבל בדברים שאנחנו יכולים להימנע – הצעת החוק באה, אני אחד המצטרפים ליוזמה של חברת הכנסת שמאלוב-ברקוביץ, ועל כך להגיד: גם אם נראה לנו שאנחנו היום עומדים בתקנים, אף אחד לא יכול להגיד בביטחון שאין שום דבר, יכולים להגיד שיש תקנים אבל להגיד בביטחון ולקחת אחריות - - -

אמנון כהן: אז מה לעשות?

אורי מקלב: לכן מבקשים במקומות הרגישים.

אורי מקלב: החוק מבקש לקחת מרווח בסיכון יותר גדול במקומות מאוד מסוימים.

אורי מקלב: אם יש מישהו שטוען ש-75 מטר זה יותר מדי, צריך להוריד ל-80 מטר, צריך להוריד, להוסיף בחוק שזה לא רק מרחק, צריך גם שלא יכוון.

אורי מקלב: מה אומרת עורכת הדין מהלשכה המשפטית של המשרד להגנת הסביבה?

אורי מקלב: אומרת שזה לא רק ה-75 מטר, יכול להיות 75 מטר שמסוכן יותר מ-50 מטר כשהקרינה לא מכוונת.

אורי מקלב: אז בסדר, אז אפשר להוציא בהצעת החוק גם כן, שגם לא יהיה 75 מטר וגם לא יהיה מכוון.

אורי מקלב: זו לא סיבה שלא נגיד לזה.

אורי מקלב: במשפט סיכום, הצעת החוק הזאת לא באה להתקיף אף אחד ולא באה להיות נגד אף אחד, היא באה לשמור על בריאות הציבור ולקחת מרחב יותר גדול לאוכלוסייה שהיא יותר פגיעה, שזו בעיקר אוכלוסיית הילדים וגם קשישים, כפי שכבר נאמר.

אורי מקלב: רבותי, אין ספק שהחשיפה לילדים היא הרבה יותר גדולה ולכן מבקשים, יש מספיק מקומות, כל המקומות האלה שלא צריך היתר בניה, אפשר לקחת את ההקמה של האנטנות האלה שהן בעלות קרינה למקומות אחרים ולא למקומות ששוהים שם באופן קבוע, לדוגמה ילדים.

אורי מקלב: זה הכול.

אורי מקלב: תודה רבה, אדוני.

יוליה שמאלוב-ברקוביץ: אדוני היושב-ראש, אני יכולה קצת לעשות קצת סדר ולענות גם למי שמתנגד להצעת החוק הזו?

אמנון כהן: מי מתנגד?

יוליה שמאלוב-ברקוביץ: חברות הסלולר מתנגדות מאוד.

אורי מקלב: מפתיע.

יוליה שמאלוב-ברקוביץ: הצעת החוק הזו מאוד מאוד לא מתאימה להם, הם מפעילים לחצים היסטריים על הממשלה, על חברי כנסת כדי שאנחנו נוריד את הצעת החוק הזו.

ליאור ורונה: גברתי, כל משרדי הממשלה התנגדו פה עכשיו.

יוליה שמאלוב-ברקוביץ: אף אחד פה לא התנגד.

יוליה שמאלוב-ברקוביץ: משרד הבריאות אמר שצריך לעשות את הזהירות המונעת - - -

ליאור ורונה: כלשונה.

אמנון כהן: לא להפריע.

יוליה שמאלוב-ברקוביץ: למה הוא פה בכלל?

יוליה שמאלוב-ברקוביץ: אני לא מבינה.

יוליה שמאלוב-ברקוביץ: הוא שתדלן כרגע, הוא כרגע מבצע עבודת לוביסט, אני לא יודעת אם יש לך אישור.

אמנון כהן: הוא עושה את העבודה שלו, בסדר.

יוליה שמאלוב-ברקוביץ: לא, סליחה, יש הנחיה חדשה - - -

אמנון כהן: לא, אתה יכול לדבר אבל ברשות.

יוליה שמאלוב-ברקוביץ: יש הנחיה חדשה של יושב-ראש הכנסת שמי שמבצע עבודת שתדלנות צריך אישור מיוחד ואני אפנה אליו כדי שאתה תקבל אישור מיוחד כדי שפעם הבאה שאתה תשב פה יהיה ברור שכל מה שאתה אומר הוא לא אובייקטיבי כי אתה מייצג פה את חברות הסלולר שמטרתן היא הגדלת ההכנסות שלהן ולכן אני אעשה הכול כדי שבכנסת הזו יהיה סדר, שאנחנו לא נשקר לציבור ונגיד את האמת כי המטרה שלך היא להרוויח יותר כסף, נקודה.

יוליה שמאלוב-ברקוביץ: והמטרה שלי היא לשמור על הילדים שלנו, כולל על הילדים שלך, דרך אגב, כי אתה לא נראה לי שומר עליהם.

אמנון כהן: בסדר, אבל בשביל זה הוא מקבל כסף.

יוליה שמאלוב-ברקוביץ: אז שיגיד.

אמנון כהן: זה ידוע.

אמנון כהן: הוא יושב פה - - -

יוליה שמאלוב-ברקוביץ: לא, לא, ממש לא, הוא אומר שהוא אובייקטיבי, יש לו מחקרים.

אמנון כהן: רצית להוסיף עוד משהו?

יוליה שמאלוב-ברקוביץ: כן, תן לי בבקשה 3 דקות.

אמנון כהן: קיבלת, 3-4 קיבלת.

יוליה שמאלוב-ברקוביץ: אדוני, אני מחזיקה פה שני מסמכים מאוד חשובים.

יוליה שמאלוב-ברקוביץ: קודם כל אני רוצה לענות למשרד לאיכות הסביבה שהעבירו לי כרגע איזשהו מסמך שאין לו קשר למפגש ביני לבין השר וזה נורא מוזר לי.

יוליה שמאלוב-ברקוביץ: הדס, את העברת לי מה שנקרא: מדינת ישראל, המשרד להגנת הסביבה, טווחי בטיחות ורמות חשיפה מרביות מותרות לעניין קרינה בתדרי רדיו.

יוליה שמאלוב-ברקוביץ: אין שום קשר לישיבה שהיתה ביננו.

יוליה שמאלוב-ברקוביץ: זה מסמך שאתם מפיצים אותו באופן כללי והישיבה שהיתה והמסקנות שהיו בישיבה, משום מה נעלמו במשרד להגנת הסביבה.

יוליה שמאלוב-ברקוביץ: אני כבר 4-5 חודשים מבקשת את זה, לאף אחד אין את זה, אז המסמך שלך הוא מסמך לא רלוונטי.

הדס פיקסלר: - - -

יוליה שמאלוב-ברקוביץ: רגע, הדס.

אמנון כהן: רגע, תני לה לסיים.

יוליה שמאלוב-ברקוביץ: הדס, תני לי בבקשה לסיים.

יוליה שמאלוב-ברקוביץ: אני רוצה להקריא פה ממסמך שיצא לו מזמן שחתומים עליו משרד הבריאות, משרד התקשורת, המשרד להגנת הסביבה, הנדון: תקשורת סלולרית בדור 4, עמדת משרדי התקשורת, בריאות והגנת הסביבה.

יוליה שמאלוב-ברקוביץ: מדברים פה על בעיות הקרינה שקיימות ויש פה סיכום ששלושת המשרדים עומדים מאחורי זה ואמורים להביא את זה לידי החלטה במשרדי ממשלה, פשוט החוק שלי יכול לזרז את כל המסקנות.

יוליה שמאלוב-ברקוביץ: אלה תשובות בשבילך, אדוני מ"פורום החברות הסלולריות".

יוליה שמאלוב-ברקוביץ: טרם התחלת שימוש בטכנולוגיות חדשות המיועדות לשימוש המוני מקובל להכין מסמך הצדקה במסגרתו נבחנים היתרונות לעומת הסיכונים לציבור הרחב על חלקיו וקבוצותיו השונים, בהתאם לכך מוחלט אם יש להכניס את הטכנולוגיה לשימוש באזור ובאיזה אופן.

יוליה שמאלוב-ברקוביץ: אז להבדיל ממה שאמרת, אדוני - - -

ליאור ורונה: אני תומך בזה אגב.

יוליה שמאלוב-ברקוביץ: אוקיי.

יוליה שמאלוב-ברקוביץ: זו נקודה אחת שצריך לעשות דיון בנושא דור 4 - - -

ליאור ורונה: זה לא קשור לדיון פה בכלל.

יוליה שמאלוב-ברקוביץ: כי כשדיבר פה "פורום החברות הסלולריות" על כך שצריך יותר - - -

נתי שוברט: יש דיון ציבורי.

רוני קלר: איפה יש דיון ציבורי בדור 4?

אמנון כהן: תנו לה לדבר.

יוליה שמאלוב-ברקוביץ: שים לב שמשרד התקשורת, שרוצה לפתוח את שוק התקשורת כי זה עושה טוב לשרים ולכולם, מתנגד לשמירה על הבריאות.

יוליה שמאלוב-ברקוביץ: ודרך אגב, אני חושב, אדוני ממשרד הבריאות, שהגיע הזמן שאתם תתעסקו בזה ולא אף משרד אחר כי יש פה פגיעה חד משמעית בבריאותו של הציבור ולא משרד התקשורת צריך להחליט.

יוליה שמאלוב-ברקוביץ: האדון מהפורום הסלולרי אומר שככל שיש פחות אנטנות כך לא תהיה קליטה.

יוליה שמאלוב-ברקוביץ: אדוני היושב-ראש, רמת האנטנות שקיימת במדינת ישראל מספיקה היום לא רק לעשות דור 4, גם לעשות את דור 5, אבל למה הם רוצים יותר ויותר אנטנות?

יוליה שמאלוב-ברקוביץ: כי ככל שיש יותר אנטנות, אני אומרת את זה כבר כמה וכמה פעמים, כך תהיה לך אפשרות לא רק להסתכל בפלאפון אלא גם לשמוע אותי כרגע וגם לבדוק למשל את לחץ הדם שלך, אם יש סוכר בשתן, להפוך את הכלי הזה לכזה שאתה לא תוכל להסתובב בלעדיו שנייה.

יוליה שמאלוב-ברקוביץ: שים לב שהבן-אדם מאבד ארנק היום - - -

אמנון כהן: הוא רוצה ייקח, לא רוצה לא ייקח.

יוליה שמאלוב-ברקוביץ: אבל חשוב לי להסביר את זה.

אמנון כהן: אם אני בן-אדם חולה ואני רוצה לבדוק את עצמי כל רגע וזה פותר לי את הבעיה במקום להשתמש עם 10 מכשירים, מכשיר אחד נותן לי הכול – נוחות.

יוליה שמאלוב-ברקוביץ: אבל אנחנו, כמדינת ישראל, צריכים לבדוק את האיזון בין ההתקדמות הטכנולוגית לבין שמירה על בריאות הציבור וזה צריך לצאת מתוך הבית הזה, לא מתוך חברות הסלולר שרוצות להרוויח עוד כסף ולתת לנו נוחות.

יוליה שמאלוב-ברקוביץ: נכון, באמת נוח לנו מאוד עם הסלולר אבל השאלה מה אנחנו עושים כשילדים בני 6 ו-8 מסתובבים עם אייפון ומקרינים את עצמם.

יוליה שמאלוב-ברקוביץ: אני רוצה להמשיך בבקשה עוד כמה משפטים מתוך המסמך הזה: אחת ההמלצות של הוועדה היתה שלפני המעבר לדור חדש של התקשורת הסלולרית הממשלה תקיים דיון ציבורי באשר ליתרונות וחסרונות של מעבר כזה.

יוליה שמאלוב-ברקוביץ: זה לא נקבע, זה לא נעשה.

יוליה שמאלוב-ברקוביץ: שניים, חוק הקרינה הבלתי מייננת קובע שבכל התקשורת לקרינה בלתי מייננת יש לפעול לפי עקרונות הזהירות המונעת.

יוליה שמאלוב-ברקוביץ: בהתאם לעיקרון הזהירות המונעת טרם כניסת טכנולוגיית דור 4 יש לקיים בדיקה יסודית של נזקים אפשריים מול תועלת הציבור.

יוליה שמאלוב-ברקוביץ: הלאה – אני לא קוראת את הכול – פריסת דור 4.

יוליה שמאלוב-ברקוביץ: פריסת התשתית הסלולרית בדור 4 תעשה באמצעות האנטנות הקיימות בתוספת של עד 30% אנטנות נוספות.

יוליה שמאלוב-ברקוביץ: לא פי שניים ואלפי אנטנות כמו שרוצות חברות סלולר חדשות.

יוליה שמאלוב-ברקוביץ: על בעיה עליה הצביע משרד הבריאות לפיה שימושים המצריכים העברת נתונים רבים עלולים לגרום, אדוני היושב-ראש, זה מאוד חשוב, לחשיפה מוגברת לקרינה, זה בדיוק מה שאמרתי קודם.

יוליה שמאלוב-ברקוביץ: תוכל לבוא על פתרון בכך שפריסת דור 4 תעשה כאמור באמצעות ציוד ואנטנות קטנות כפי שדיברה פה נציגת משרד הפנים.

יוליה שמאלוב-ברקוביץ: באמצעות ציוד אנטנות קטנות וזעירות תוך וחוץ מבניות ושימוש בקווי תקשורת נייחים בכל המצבים בהם הדבר אפשרי.

יוליה שמאלוב-ברקוביץ: באופן זה העברת הנתונים תהיה בעיקר דרך קווי תקשורת נייחים ולא דרך המתקנים הסלולריים.

יוליה שמאלוב-ברקוביץ: דבר נוסף שממליץ המסמך הזה זה שיתוף אתרים.

יוליה שמאלוב-ברקוביץ: המלצת הצוות הבין-משרדי בנושא: מודל לשיתוף תשתיות בתחום הסלולר מיוני 2011, היתה כי יש לחייב את חברות הסלולר להקים אתרים משותפים.

יוליה שמאלוב-ברקוביץ: מה זה אומר, אדוני?

יוליה שמאלוב-ברקוביץ: שאם יש אנטנה אחת גדולה, שישתמשו בה כל חברות הסלולר.

יוליה שמאלוב-ברקוביץ: מה שקורה היום הוא שכל חברת סלולר לא רוצה להיות תלויה בחברת סלולר אחרת ואנחנו פורסים את האנטנות כמו פטריות אחרי הגשם בכל פינה במדינת ישראל.

יוליה שמאלוב-ברקוביץ: אני רוצה לקרוא עוד משפט אחד מתוך היחידה לאפידמיולוגיה של סרטן ושל קרינה.

יוליה שמאלוב-ברקוביץ: נייר עמדה בנושא קרינה אלקטרו-מגנטית בסביבת התלמיד.

יוליה שמאלוב-ברקוביץ: אדוני, זה חשוב מאוד.

יוליה שמאלוב-ברקוביץ: מסיקור ומחקרים שפורסמו עד כה, להבדיל ממה שנאמר פה ושמענו קודם, לרבות מחקר ה"אינטרפון" הבין-לאומי שבחן את השפעת השימוש בטלפונים סלולריים על התפתחות גידולי מוח ממאירים ושפירים וגידולי עצב השמע וגידולי בלוטת הרוק, עולה כי קיים חשש, אדוני, לעלייה בסיכון לפיתוח גידולים אלו בעקבות שימוש בטלפון סלולרי.

יוליה שמאלוב-ברקוביץ: זו נקודה אחת.

יוליה שמאלוב-ברקוביץ: בעיר ניו-יורק, אדוני, קיים איסור על הכנסת טלפונים סלולריים לבתי ספר, אני לא רואה שום סיבה מדוע מדינת ישראל צריכה להיות בתחום הזה אור לחברות הסלולר, לא אור לגויים אלא אור לחברות הסלולר, ולאפשר שבסביבת בית ספר כל ילד יסתובב עם טלפון דור 4, דור 5, דור 6, דור 7.

ניצן ליבנה: זה לא קשור להצעת החוק.

יוליה שמאלוב-ברקוביץ: זה קשור להצעת החוק.

יוליה שמאלוב-ברקוביץ: אני מבינה שמשרד התקשורת מאוד מודאג שחברות סלולר חדשות וישנות – שלחו פה את נציגי הציבור לשמור על החברות הפרטיות, אבל תני לי בבקשה לסיים.

יוליה שמאלוב-ברקוביץ: עוד פעם, אני מדברת על היחידה לאפידמיולוגיה של סרטן ושל קרינה.

יוליה שמאלוב-ברקוביץ: הוסכם על דעת כלל הנוכחים כי יש ליישם את עקרון הזהירות המונעת כפי שהומלץ על-ידי משרד הבריאות וגם במסגרת מערכת החינוך בהתאם לכך שיש לאזן בין בחירת התלמיד והוריו להשתמש בטלפון הסלולרי לבין ההשלכות הבריאותיות והחברתיות של שימוש זה בעיקר על-ידי קרינה והרגלי שימוש נכונים.

יוליה שמאלוב-ברקוביץ: אני לא אקרא הלאה והלאה את המסמכים האלה, אני רק רוצה להגיד, אדוני, שכשאני הגשתי את הצעת החוק, אחת הבעיות היתה שאותו מרחק שכתבתי, של 75 מטר, יכול להיות לא רלוונטי כפי שהוסבר על-ידי כל משרדי הממשלה.

יוליה שמאלוב-ברקוביץ: לכן אני מבקשת, וגם הבטחתי זאת בפעם הקודמת, שבקריאה הראשונה אנחנו נבטל את הסעיף של המרחק ונדבר על אותן התקנות שלא עברו עד עכשיו.

יוליה שמאלוב-ברקוביץ: את יכולה לקרוא את זה, בבקשה, גברתי?

אמנון כהן: התקנות אצלי.

יוליה שמאלוב-ברקוביץ: התקנות אצלך, כן.

יוליה שמאלוב-ברקוביץ: אנחנו נכניס בהצעת החוק שמה שיהיה חשוב זה לא איפה נמצאת האנטנה אלא מה - - -

אמנון כהן: לא, לגבי התקנות צריך רק שהשר יחתום וזהו, הכול מסודר.

יוליה שמאלוב-ברקוביץ: אז אנחנו נגיש הצעת חוק, ואם הוא ירצה הצעת חוק אנחנו נעביר את זה דרך הצעת החוק.

יוליה שמאלוב-ברקוביץ: דבר נוסף אני רוצה להגיד, אדוני.

יוליה שמאלוב-ברקוביץ: אני רוצה להעביר בהצעת החוק הזו 3 דברים: אחד, סך הקרינה המייננת.

אמנון כהן: תקשיבו, משרדי הממשלה.

יוליה שמאלוב-ברקוביץ: שניים, שיתוף אתרים, שעד כה לא קורה באף מקום.

יוליה שמאלוב-ברקוביץ: שלוש, פריסה של אנטנות קטנות שתעלה הרבה מאוד כסף לחברות הסלולר וזאת הסיבה שהן מתעקשות לא לעשות את זה, אבל יש היום אנטנות קטנות זעירות שאפשר להכניס אותן גם לתוך בתי ספר, ולא את המפלצות האלה מעל בתי ספר או מול בתי ספר שמקרינים את הילדים.

יוליה שמאלוב-ברקוביץ: יש פה הצעה שאפשר להתקדם אתה, אפשר להעביר אותה.

יוליה שמאלוב-ברקוביץ: אחת הבעיות הנוספות שהיתה כשדיברנו בפעם הקודמת, אדוני היושב-ראש, היא למה אני צריכה לדאוג רק לילדים שנמצאים בבתי ספר ולא לילדים שחוזרים מבית הספר ונמצאים בבית מול אנטנה?

יוליה שמאלוב-ברקוביץ: ולכן, הצעת החוק הזו צריכה להיות יותר נרחבת וצריכה להיות קשורה לכל האוכלוסייה במדינת ישראל לגבי בדיקת קרינה.

יוליה שמאלוב-ברקוביץ: עכשיו לגבי השאלה מי יבדוק את הקרינה, אני כבר אומרת, את הקרינה לא יבדקו חברות הסלולר אלא אנחנו נשים את אנשי בריאות וסביבה.

יוליה שמאלוב-ברקוביץ: יש כמה כאלה במדינת ישראל, לצערי הרב לא מספיק, שיבדקו את הקרינה, שהם לא יהיו קשורים לחברות סלולר, שהתשלום שלהם לא יבוא מתוך חברות הסלולר אלא מתוך, מצדי, המשרד להגנת הסביבה, משרד הבריאות, משרד התקשורת, יש להם מספיק כסף.

יוליה שמאלוב-ברקוביץ: אנחנו כבר נחליט באיזה דרך זה יהיה ממומן כי כסף זה לא הכול, מה שחשוב לי זה לשמור על הבריאות, קודם כל של הזאטוטים במדינה הזאת, וכמובן כמובן כל האוכלוסיות המוחלשות והחזקות.

יוליה שמאלוב-ברקוביץ: תודה.

ליאת ארקוס: אפשר, בבקשה?

אמנון כהן: מי גברתי?

ליאת ארקוס: שמי ליאת, אני מנתיבות.

ליאת ארקוס: קודם אני מחזקת ממש ושמחה לשמוע שיש חברת כנסת כמו יוליה שבאמת משמיעה את קולנו.

אמנון כהן: איפה היושב-ראש שעושה את הדיון?

ליאת ארקוס: גם לך תודה.

יוליה שמאלוב-ברקוביץ: רגע, היא תבוא אליך.

אמנון כהן: אה, תבוא אלי?

ליאת ארקוס: אני באמת באה מהמציאות, מהשטח.

ליאת ארקוס: אני גרה בנתיבות ובוקר אחד קמנו וגילינו שיש לנו בבניין מג"א, מתקן גישה אלחוטי, שזו אנטנה סלולרית לכל דבר.

ליאת ארקוס: ילדים ישנים בבניין ויש לנו בשכונה רמת תחלואה שאין אותה בשום מקום אחד מבחינתנו בנתיבות.

ליאת ארקוס: אנחנו סובלים – כבוד היושב-ראש?

אמנון כהן: כן, כן.

יוליה שמאלוב-ברקוביץ: תקשיב, כבוד היושב-ראש, זה חשוב מה שהיא אומרת.

יוליה שמאלוב-ברקוביץ: זה לא רק אצלכם, יש עוד כמה אזורים בארץ שיש שם תחלואה של סרטן מאנטנות וכולם מתעלמים מזה.

ליאת ארקוס: כן, נכון.

ליאת ארקוס: יש לנו ילדים קירחים שבעקבות תהליכים של כימותרפיה איבדו את השערות שלהם, יש לנו ילדים חולי סוכרת, כפי שציין ד"ר זמיר שליט"א, ותודה לו על כל העזרה, יש לנו ילדים שחולים בדלקת קרום המוח, יש לנו מחלות שהן באמת באמת קשות.

ליאת ארקוס: ההתמודדות הזאת עם אנטנה סלולרית בתוך הבניין היא קשה מנשוא.

ליאת ארקוס: לחזור לבית, שהבית אמור להיות המקום הכי בטוח שלך, ושם, דווקא שם אתה בעצם חושף את הילדים שלך ואותך לסכנה שהיא ממשית.

ליאת ארקוס: אני רוצה להעביר לכבוד היושב-ראש וגם לחברת הכנסת תמונות מתוך הדירה שבה מוחזק המג"א.

ליאת ארקוס: אני לא יודעת אם ראיתם פעם מתקן כזה אבל זה מוחזק בתוך הדירה וילדים ישנים בסמוך לקיר הזה, סמוך למכשירים האלה, סמוך לדברים האלה, מסכנים אותנו ואת הילדים.

ליאת ארקוס: 80% מהבניין לא יכולים להביא ילדים בשנתיים האחרונות.

ליאת ארקוס: בקיצור, המצב הוא קשה.

ליאת ארקוס: מה שאנחנו עושים פה, מה שאתם עושים פה זה פשוט דיני נפשות.

ליאת ארקוס: אתם תצילו ילדים אם אתם תעבירו את החוק הזה ואם אתם תטפלו בכל מתקני מג"א שקמים חדשות לבקרים ופוגעים בנו התושבים, שלא מאפשרים לנו לעשות שום דבר.

ליאת ארקוס: אנחנו לא יכולים לא למכור את הבית, אנחנו לא יכולים לעבור ואנחנו בעצם מעניקים לילדים שלנו רק מחלות בגלל הדבר הזה.

ליאת ארקוס: מג"א, לפי עיריית נתיבות - - -

יוליה שמאלוב-ברקוביץ: את רק צריכה להזכיר אולי שאותו בן-אדם שהשכיר את הבית שלו לאותה חברת סלולר מרוויח אלפי דולרים של שכירות, וזו, דרך אגב, אחת הבעיות.

ליאת ארקוס: נכון.

ליאת ארקוס: הוא לא גר שם, הוא לקח את הילדים שלו הרחק מהדירה הזאת.

יוליה שמאלוב-ברקוביץ: יש עוד מעט דיון על מחסור בדיור, אדוני, יש מאות ואולי אלפי דירות בישראל שמקבלים אלפי שקלים מחברות סלולר שהשכירו את הבית לאיזושהי חתיכת ברזל ולא למישהו שמחפש דירה, שגם זה באיזושהי דרך משפיע על המחסור הדיור וצריך לשים גם על זה את הדעת.

ליאת ארקוס: אוקיי, רק חשוב לציין שבאמת ההתנהלות החוקית, או מתן ההיתר, או חובת ההיתר לגבי המתקנים האלה היא מאוד מאוד חשובה וקריטית, למה?

ליאת ארקוס: כי במקרה הזה, מי שבעל הדירה הוא אח של ראש העיר יחיאל זוהר, שמעון זוהר זה אח של ראש העיר, הדירה כביכול שייכת לו.

ליאת ארקוס: אם היה איזשהו צורך או איזשהו חוק שאומר שצריך את ההיתר אז היתה נעשית פה בדיקה הרבה יותר מקיפה, היתה אפשרות שהציבור יידע.

ליאת ארקוס: אז אף אחד מאתנו התושבים, בעלי הדירות, בעלי הנכסים, לא ידע שהולך לקום שם מתקן גישה אלחוטי.

ליאת ארקוס: הדירות שלנו כבר לא שוות כמו פעם, הבריאות שלנו כבר לא כמו פעם, כאבי הראש, בעיות פוריות ופגיעה בזרע של גברים שגרים בבניין ובשכונה הסמוכה, כריתת שד, דברים שהם מזוויעים.

ליאת ארקוס: אני מזמינה אתכם לבוא ולבקר ולראות את האמת בעיניים והאמת היא כואבת וקשה.

ליאת ארקוס: וכל ההחלטה הזו שאתם תקבלו פה, מתן היתר, 75 מטר, או משהו, זה בא לידי ביטוי אצלנו.

ליאת ארקוס: אנחנו חווים את זה, אנחנו חוזרים הביתה ואמורים לגדל את הילד שלנו בסביבה בריאה ואמיתית וטובה.

ליאת ארקוס: אנחנו קנינו את הדירות האלה במיטב כספנו ומה שאנחנו מקבלים כל בוקר וכל יום זו קרינה, והנה עוד אחד חולה, ועוד אחד חולה ועוד שכן הולך לעבור טיפולים.

ליאת ארקוס: זו מציאות כואבת ולפני הכול, ולא מעניין אותי הטלפון הסלולרי, גם אני משתמשת בו, אבל קודם כל, קודם כל אסור שיהיו מתקני גישה אלחוטיים בתוך שכונות מגורים.

ליאת ארקוס: זה במרחק כזה קטן וקרוב שזה בעצם פוגע בכל השכונה.

ליאת ארקוס: אז כל החלטה שתתקבל וכל קידום של הנושא הזה, כמו שאומרת חברת הכנסת יוליה, זה לדאוג לילדים שלנו ולדאוג לאזרחים ולתושבים, כי אם לי מחר יקרה משהו אין מי שיגדל את הילדים שלי.

ליאת ארקוס: אז תיקחו את זה בכובד ראש כי זה עניין באמת באמת חשוב.

ליאת ארקוס: זה פיקוח נפש וזה חשוב לנו מאוד.

אמנון כהן: תודה.

אמנון כהן: המשרד להגנת הסביבה, ראיתי פה שהוועדה עבדה רבות על התקנות שהגשתם, אותן תקנות שעליהן מדברת מציעת החוק, מובילת החוק, והיא אמרה אפילו שאם תביאו את זה בתקנות החוק יהיה מיותר.

אמנון כהן: הוועדה דנה בזה והשקיעה הרבה מאמץ, כמובן שהוועדה לא חייבת לקבל את כל העמדה של הממשלה או של אותו משרד ייעודי והיא יכולה לשנות, ופה באמת אנחנו לא יכולים לקבוע לשר, השר יכול או לקבל את השינוי או לא לחתום ופה המצב הוא שהוא לא חתם.

אמנון כהן: לכן, אם השר לא חתם, אנחנו צריכים לקבל החלטה, או שנכניס את כל התקנות לתוספת החוק או שתגידו שאתם תחתמו על התקנות ואז לא צריך את החוק, אבל כולנו מבינים שאי אפשר להשאיר את המצב כמו שהוא.

אמנון כהן: לא יכול להיות שבית מגורים יוסב לנושא הזה וכל הבניין כל הסביבה שם תסבול ומשרד התקשורת יגיד: לא אכפת לי, לא מעניין אותי.

ניצן ליבנה: אבל זה לא קשור להצעת החוק.

יוליה שמאלוב-ברקוביץ: אז אנחנו נשנה אותה.

אמנון כהן: לא, נכניס תוספת.

ליאת ארקוס: להוסיף את זה זה חשוב וזה הכרחי.

אמנון כהן: מי מדבר?

אמנון כהן: אל תדברי, לא מדברים פה בלי אישור.

אמנון כהן: מי שידבר בלי אישור יצא החוצה ישר מרגע זה, לא משנה מיהו, חוץ מחברי כנסת.

אמנון כהן: לחברי כנסת יש חסינות.

ליאת ארקוס: סליחה.

אמנון כהן: משרד התקשורת, אם אתם לא מטפלים, לא חותמים על התקנות, וזו קריאה ראשונה, אני אכניס כל מה שאני רוצה ואנחנו נעביר את זה בניגוד למשרד התקשורת.

אמנון כהן: תבינו טוב עכשיו, אנחנו לא משחקים.

נתי ביאליסטוק: זה תקנות של - - -

אמנון כהן: תקשיב טוב, תקשיב טוב למה שאני אומר.

ניצן ליבנה: - - -

אמנון כהן: תקשיבי טוב, לא לדבר, עוד לא קיבלתם זכות דיבור.

אמנון כהן: תקשיבו טוב קודם כל למה שאומר יושב-ראש הוועדה כי זה מה שיהיה.

אמנון כהן: יש תקנות אצלכם שעברו לפני שנה בוועדה, השר אמור לחתום עליהן וזה מסדיר חלק מהדברים, יכול להיות גם שלא נחוקק כי זה פותר פחות או יותר את הדברים.

אמנון כהן: אם אתם לא חותמים על התקנות – אני אתן לכם זמן מוגבל, תקשיב טוב, זמן מוגבל שאתם חותמים על התקנות, נחשוב אחר כך מה צריך להסדיר בחקיקה, מה לא צריך להסדיר בחקיקה.

נתי ביאליסטוק: אני רוצה אבל להגיד לך משהו.

אמנון כהן: תקשיב טוב, אני עוד לא סיימתי, רק כשאני אסיים אתה מדבר.

אמנון כהן: בשביל זה אני יושב-ראש, נבחרתי, פריימריז, הרב עובדיה, זה היה תהליך, זה לא פשוט.

אמנון כהן: היא עברה פריימריז, אני את הרב עובדיה, מה זה משנה?

אמנון כהן: עברתי.

יוליה שמאלוב-ברקוביץ: אני את הרב אריק שרון.

אמנון כהן: אריק שרון, זה היה, עכשיו כבר אין, עכשיו אין את הרב הזה.

אמנון כהן: עכשיו יש לנו כמה ברירות, יש את החוק, שאני מבין שאתם לא מסכימים.

אמנון כהן: אם הייתי אומר: באתם בידיים נקיות, חתמתם על תקנות ואתם אומרים: בריאות הציבור גם חשובה לנו, אנחנו עושים את האיזונים הנכונים – אני יודע שהשר מאוד רגיש לנושא הציבורי ועושה מהלכים יפים וטובים לטובת הציבור, לטובת הצרכן, הוא הוזיל את התעריפים, הכניס שחקנים חדשים, הכול בסדר.

אמנון כהן: אבל יש פה את בריאות הציבור כרגע ואני לא יודע אם אתם האכסניה אבל יש תקנות.

אמנון כהן: הוועדה עשתה עבודה, שינתה טיפה, אמרה: תחתמו.

אמנון כהן: יש כמה אופציות.

אמנון כהן: יש הצעת חוק על שולחן הוועדה, אנחנו יכולים לשנות אותה על פי צרכים של הוועדה, על פי צרכים של הציבור, על פי זעקת הציבור.

אמנון כהן: אנחנו יכולים להכניס בה תוספת, את התקנות שהשר לא חתם עליהן אני מכניס את זה בתוספת לחקיקה.

אמנון כהן: אני יכול לעשות הכול.

אמנון כהן: אני אומר את כל מה שאני יכול אם אתם לא תעשו משהו.

אמנון כהן: אם אתם תעשו, בסדר, אם לא תעשו המדד עובר אלינו.

אמנון כהן: לכן אני אומר, אי אפשר לאחוז בכל הכיוונים ולהגיד: אני פה ואני פה ואני פה ולא לעשות כלום.

אמנון כהן: אין דבר כזה.

אמנון כהן: לכן חייבים לעשות מעשה.

אמנון כהן: אז את כל האופציות שמתי על השולחן, תכף נשמע מה אתה אומר.

אמנון כהן: בסוף הסיכום יהיה מה שאמרתי עכשיו, או זה או זה וזה מה שיהיה, לכן תקבל את ההחלטה ברוח הדברים.

אמנון כהן: אם אתה לא בר-סמכא אתה יכול לצאת החוצה לעשות טלפונים ולקבל החלטה גם אחר כך, גם זה אפשרי.

יוליה שמאלוב-ברקוביץ: אבל עם אוזניה.

נתי ביאליסטוק: לא, אין לי בעיה, יש פה אנטנה על הגג, מה הבעיה.

אמנון כהן: גם המשרד להגנת הסביבה, למה לא חתמתם על התקנות?

הדס פיקסלר: אני הסברתי, קודם כל המסמך שהעברתי לחברת הכנסת - - -

אמנון כהן: עזבי מסמך, מסמך תעזבי.

אמנון כהן: פה בוועדה מדברים מה שמבקשים.

אמנון כהן: אני ביקשתי למקד אותך לנושא, אל תלכי לכיוון אחר.

אמנון כהן: אני שואל אותך: התקנות, למה השר לא חתם?

אמנון כהן: רק על זה תעני עכשיו.

הדס פיקסלר: בשמחה.

הדס פיקסלר: הוועדה ביקשה כשהבאנו את התקנות שתוכנס תקנה לתקנות שבעצם מונעת הקמה של אנטנות על גגות פרטיים, על מרפסות גג ושם מקימים מתקני גישה.

הדס פיקסלר: לתקנה כזו גם משרד התקשורת התנגד, זה נכון, אבל גם המשנה ליועץ המשפטי לממשלה שהתקנות הועברו לאישורו, התנגד שתהיה תקנה כזו והוועדה סירבה לאשר את התקנות האלה.

אמנון כהן: מאיזה נימוק?

הדס פיקסלר: הוא חשב שהיות שהפטור למתקני גישה אלחוטיים מוסדר בחקיקה, כרגע גם מונח לפתחו של בג"ץ, אנחנו לא יכולים למנוע את זה באמצעות תקנות.

הדס פיקסלר: זאת בעיה של סמכות.

הדס פיקסלר: אדוני, אני מנסה להשיב.

הדס פיקסלר: אנחנו בעצם - - -

אמנון כהן: שניה אחת, אני עדיין לא הבנתי למה הוא לא חתם?

אמנון כהן: לא הבנתי.

הדס פיקסלר: אני מסבירה.

הדס פיקסלר: כי אנחנו הועמדנו במצב שהוועדה אומרת:

הדס פיקסלר: אני אאשר את התקנות רק אם תהיה תקנה כזו - - -

אמנון כהן: זכותה.

הדס פיקסלר: זכותה המלאה, ומצד שני אומר המשנה ליועץ המשפטי לממשלה, שגם זו זכותו המלאה, לשר: אתה לא יכול לחתום על סעיף כזה, ולכן לא הצלחנו להעביר אותן.

אמנון כהן: אז בחקיקה נעביר.

הדס פיקסלר: אז עכשיו אני יכולה לומר את המשפט שרציתי לומר קודם?

אמנון כהן: כן.

אמנון כהן: אז נעביר בחקיקה, אין ברירה אחרת.

הדס פיקסלר: נכון, המסמך שהעברתי - - -

אמנון כהן: המשנה ליועץ המשפטי לממשלה לא שולט בוועדות הכנסת, גם השר לא שולט בוועדות הכנסת.

אמנון כהן: זו הנקודה.

הדס פיקסלר: אנחנו מסכימים, אין שום ויכוח.

אמנון כהן: אז אתם לא יכולים לא לפתור בעיה.

אמנון כהן: אם היית אומרת לי: אמנון, לא זה, מביאים תקנות אחרות, אנחנו מביאים את זה שיהיה מידתי, שיעמוד במבחן בג"ץ, שלא יפגע בחופש העיסוק, הכול בסדר.

אמנון כהן: אבל לא להביא פתרון – אנחנו מחוקקים, אנחנו רוצים למצוא פתרון.

אמנון כהן: אם אתם, משרדי הממשלה האחראיים על הנושא הזה, לא יכולים להביא פתרון אז זה יבוא מהכנסת.

אמנון כהן: זה אופי החיים.

אמנון כהן: אז איפה זה עומד היום?

אמנון כהן: להצביע על הצעת החוק של שמאלוב-ברקוביץ זה יפתור את הבעיה?

הדס פיקסלר: הנוסח הנוכחי של הצעת החוק לא יפתור את הבעיה ולכן המסמך שנתתי לה, שאמרה לי חברת הכנסת שהוא לא רלוונטי, זה נוסח התקנות.

יוליה שמאלוב-ברקוביץ: לא, לא רלוונטי לפגישה בינינו, רלוונטי באופן כללי בחיים אבל זו לא היתה הפגישה בינינו.

הדס פיקסלר: נכון, אנחנו העברנו אותו לחברת הכנסת.

הדס פיקסלר: ועכשיו ממשרד המשפטים מבקשים להשלים את הדברים.

דפנה גלוק: אפשר?

אמנון כהן: מה נשמע?

אמנון כהן: את מרגישה טוב?

דפנה גלוק: אני מתנצלת שלא הייתי קודם אני רק רוצה להשלים לעניין הנושא של מתקני הגישה והתקנות האלה.

דפנה גלוק: יש בעיה של סמכות מבחינת תקנות הקרינה הבלתי מייננת שלא לאפשר הקמה של מתקני גישה ללא היתר.

דפנה גלוק: אני רוצה להשלים כדי להבין שהמצב המשפטי כרגע, נוכח עתירה של "הפורום לסלולריות שפויה" לבג"ץ הוא כזה שחברות הסלולר הקיימות, לא החדשות, אינן יכולות להקים מתקנים בכלל - - -

רוני קלר: לא, הם יכולים להתקין בכפוף - - -

דפנה גלוק: הם יכולים להחליף מתקנים קיימים שיש שם בלאי וכמובן בכפוף לאישור של המשרד להגנת הסביבה לעניין הקרינה הבלתי מייננת.

דפנה גלוק: פה אנחנו מדברים הרי על שני מישורים נפרדים, אחד, על המישור התכנוני והשני על מישור של קרינה בלתי מייננת של המשרד להגנת הסביבה.

דפנה גלוק: מבחינת אותם מתקני גישה שאינם חייבים בהיתר בניה לעומת כלל האנטנות שכן חייבות בהיתר בניה, המתקנים האלה, יכולות חברות הסלולר הוותיקות רק להחליף כאלה שכבר הותקנו ויש להם בעיה של בלאי וכמובן בכפוף לאישור של הממונה על הקרינה.

דפנה גלוק: חברות הסלולר החדשות, יש להן מכסה מסוימת שמותר להן להקים כדי לעמוד בחבות שלהן לפי הרישיון.

דפנה גלוק: זה המצב המשפטי כרגע, נכון לעכשיו.

דפנה גלוק: זו ההשלמה שלנו.

תומר רוזנר: אם גברתי מדברת על המצב המשפטי, איך גברתי מסבירה בבקשה את הפרת החוק הבוטה של השר שהיה צריך להתקין תקנות עד 1 בינואר 2006 בנושא מרחקי בטיחות ולא עשה כן?

תומר רוזנר: אתם מקפידים על המצב המשפטי, החוק מחייב התקנת - - -

יוליה שמאלוב-ברקוביץ: שר המשפטים?

תומר רוזנר: שר המשפטים אמון על קיום החוק ולכן גם העירו את ההערה הנדונה כאן, שאני תכף אתייחס אליה, אבל בתור מי שאמון על הוראות החוק - - -

אמנון כהן: מה שנוח הם עושים, מה שלא לא.

תומר רוזנר: המחוקק חייב את הממשלה להתקין תקנות הקובעות מרחקי בטיחות מבתי חולים, בתי ספר, מעונות קשישים - - -

אמנון כהן: איפה זה עומד מ-2006?

אמנון כהן: אין מספיק זמן?

תומר רוזנר: האם המשנה ליועץ המשפטי לממשלה מצא לנכון להתריע בפני השר שהוא לא - - -

דפנה גלוק: יש לנו פה בעיה, כמו שהסבירה הדס, יש לנו תקנות שצריך להתקין אותן - - -

אמנון כהן: 6 שנים.

דפנה גלוק: שהן צריכות באישור הוועדה והאישור של הוועדה מותנה בהוספה של סעיף שיש לנו בעיה מהותית שהוא יוסף.

אמנון כהן: אלה התקנות האלה?

תומר רוזנר: כן, אלה.

תומר רוזנר: אני רק רוצה לומר שמבחינה משפטית אנחנו חולקים מכל וכל על העמדה הגורסת שאין סמכות לשר להתקין תקנות בהקשר הזה.

תומר רוזנר: אנו סוברים שעמדת המשנה ליועץ המשפטי לממשלה בהקשר הזה היא לא נכונה.

תומר רוזנר: אמנם השר מחויב בעמדתו של המשנה ליועץ המשפטי לממשלה מכוח היותו של השר כפוף ליועץ המשפטי לממשלה בנושאים משפטיים, אבל המצב שנוצר אומר שהצעתו של אדוני שהדבר הזה יוחזר לממשלה כדי שהיא תתקין תקנות, כנראה שבמצב הנוכחי שנוצר זה לא יקרה כי - - -

אמנון כהן: ולכן ההצעה שלי שנטמיע את זה כתוספת להצעת החוק היא מחוסר ברירה בסוף.

אמנון כהן: אין מה לעשות.

אמנון כהן: תביני, אנחנו לא עובדים אצלכם.

דפנה גלוק: זה בסדר, אבל יש הבדל במובן - - -

אמנון כהן: לא, את מבינה את זה שאנחנו לא עובדים אצלכם?

אמנון כהן: לא אצל היועץ המשפטי לממשלה, לא אצל שר המשפטים, אצל אף אחד.

דפנה גלוק: אני מבינה לחלוטין ולא טענתי, אבל יש הבדל בנקודה של השאלה המשפטית של הסמכות - - -

תומר רוזנר: אגב, יש חוות דעת על העניין הזה?

דפנה גלוק: בשאלה המשפטית של הסמכות יש בוודאי הבדל בין קביעת דברים בחקיקת ראשית לבין קביעת דברים בחקיקת משנה, ודאי.

אמנון כהן: טוב, אנחנו נפתור את הבעיה.

אמנון כהן: מה לעשות?

אמנון כהן: אנחנו תמיד גשר בין הצרכים לבין הממשלה שלא יודעת לסגור ביניהם דברים.

יוליה שמאלוב-ברקוביץ: אדוני, אני רוצה להגיד לך שאתמול אנחנו דיברנו על הנושא של החשמל, בעיות החשמל.

יוליה שמאלוב-ברקוביץ: אתמול גילינו שבשנת 2001 עברה החלטת ממשלה להקים את תחנת D באשקלון שהיתה פותרת את כל הבעיות - - -

אמנון כהן: מי התנגד?

יוליה שמאלוב-ברקוביץ: הממשלה פשוט לא עשתה את זה.

אמנון כהן: אבל מי התנגד את יודעת?

יוליה שמאלוב-ברקוביץ: האוצר.

תומר רוזנר: לא, איכות הסביבה.

יוליה שמאלוב-ברקוביץ: הארגונים הירוקים וכמובן האוצר באותו רגע מאוד אוהב את הארגונים הירוקים במקרה.

אמנון כהן: משתלב לו טוב.

יוליה שמאלוב-ברקוביץ: אתה יודע, זה איזשהו הרגל לא לעמוד בתקנות.

אמנון כהן: המשרד להגנת הסביבה, את רוצה להוסיף עוד משהו?

הדס פיקסלר: כן, אני רק רציתי להגיד - - -

אמנון כהן: שהשר יחתום?

הדס פיקסלר: לא, מצטערת אבל לא.

הדס פיקסלר: רק רציתי להגיד שכמובן שאנחנו מסכימים עם הנוסח של התקנות של עצמנו שהגשנו אבל רק שיהיה ברור שזה לא יכול להיות תוספת להצעת החוק.

יוליה שמאלוב-ברקוביץ: למה?

הדס פיקסלר: בגלל שהטווחים שלנו לא מדברים למשל על 75 מטר.

יוליה שמאלוב-ברקוביץ: אבל אנחנו נבטל את זה, אנחנו נשנה את זה.

הדס פיקסלר: אם תבטלו ונראה נוסח אז אין בעיה.

תומר רוזנר: במקום.

יוליה שמאלוב-ברקוביץ: אנחנו נכתוב את זה במקום ואנחנו נשנה גם את - - -

אמנון כהן: אז אפשר יהיה להעביר ככה?

אמנון כהן: כן.

תומר רוזנר: אני רוצה רק לפנות למשרד המשפטים בשאלה נוספת, אפרופו הקפדה על קיום הוראות החוק, האם המשנה ליועץ המשפטי לממשלה מתריע בפני המשרד להגנת הסביבה על כך שהחוק חייב אותו להגיש תקנות שנוגעות לכמויות קרינה בנושא של מתקני חשמל?

תומר רוזנר: אפרופו מה שחברת הכנסת דיברה עליו, וגם חובה זו לא מולאה.

רוני קלר: זה סיפור אחר כבר.

דפנה גלוק: זו שאלה שאני לא יודעת לענות לך כרגע כי אני מכירה את הנושא אבל אני מוכנה לבדוק.

אמנון כהן: משרד התקשורת, בבקשה.

אמנון כהן: מה שלומך?

אמנון כהן: מרגיש טוב?

נתי ביאליסטוק: תודה, תודה רבה.

נתי ביאליסטוק: מה שלומך, אדוני?

אמנון כהן: בסדר.

אמנון כהן: בעזרת השם שבוע הבא 144 ואנחנו - - -

נתי ביאליסטוק: לא, זו ועדה אחרת, אל תדאג, אדוני היועץ המשפטי, זה לא אצלך.

תומר רוזנר: אני יודע.

אמנון כהן: כלכלה.

אמנון כהן: הוא לא דואג, הוא שמח בשבילי, בשביל הציבור שתהיה תחרות.

נתי ביאליסטוק: קודם כל אני רוצה להבהיר שאין כרגע, למרות האמירה הברורה שלך, אין כרגע על שולחנו של שר התקשורת איזה שהן תקנות שנוגעות לעניין הזה של - - -

אמנון כהן: לא, אני דיברתי על המשרד להגנת הסביבה.

תומר רוזנר: מה זאת אומרת?

תומר רוזנר: התקנות ההם, אתם נתתם את הסכמתכם לפרסומן?

תומר רוזנר: התקנות שאושרו בוועדה במאי 2011.

נתי ביאליסטוק: אני אומר, יש דיונים משפטיים בין המשרדים, יש גם דיון בבג"ץ בעניין הזה - - -

תומר רוזנר: לא, בג"ץ לא קשור לתקנות האלה.

יוליה שמאלוב-ברקוביץ: לא, מה אתם אומרים?

נתי ביאליסטוק: לתקנות המג"א בג"ץ לא קשור?

תומר רוזנר: לא, אנחנו מדברים על התקנות המדוברות כאן, התקנות הועברו אליכם במאי 2011.

נתי ביאליסטוק: כשאני אראה את התקנות שעליהן אתה מדבר אני אוכל להתייחס לזה.

תומר רוזנר: לא הועברו תקנות לשר התקשורת?

אמנון כהן: לא עברו התקנות שלכם?

הדס פיקסלר: הנוסח שהיה, שהוגש לוועדה, זה נוסח שהוסכם על-ידי משרד התקשורת.

הדס פיקסלר: מה שהם לא הסכימו - - -

אמנון כהן: הם לא הסכימו גם?

הדס פיקסלר: רק רגע.

הדס פיקסלר: גם הם, אבל מבחינתנו יש לנו את עמדת המשנה ליועץ, לתקנה הזו לתוספת שמונעת - - - עכשיו אנחנו מקווים שאם תהיה הכרעה בבג"ץ זה פשוט יפתור את הבעיה.

אמנון כהן: אנחנו לא עובדים בבג"ץ, אנחנו מעל הבג"ץ.

יוליה שמאלוב-ברקוביץ: בג"ץ לא מנהל את המדינה, חבר'ה.

אמנון כהן: חבר'ה, אתם מערבבים רשויות, יש הפרדת רשויות במדינת ישראל.

אמנון כהן: אנחנו גומרים החלטה ומסכנים השופטים, צריכים לקבל החלטה בסוף.

אמנון כהן: אנחנו, כנסת, ממשלה, צריכים לקבל החלטה.

אמנון כהן: אם אנחנו לא מקבלים אז הם מקבלים.

אמנון כהן: אם אנחנו לא יודעים לקבל החלטות את מבינה מה קורה?

אמנון כהן: אבל אנחנו צריכים לקבל החלטה, לא הם.

אמנון כהן: אם אין ברירה הם נכנסים.

אמנון כהן: אם יש עוול שזועק לשמיים הם נכנסים, לפעמים זה על-ידי חברות.

אמנון כהן: יכול להיות שההחלטה שלנו לא מידתית, אז לאיפה הוא ילך?

אמנון כהן: ילך לבית המשפט.

אמנון כהן: משרד התקשורת, אנחנו צריכים לקבל החלטות לגבי הצעת החוק.

נתי ביאליסטוק: ברור לי, אני רק רוצה - - -

אמנון כהן: אתם תומכים בהצעת החוק עם שינוי קל כזה או אחר?

נתי ביאליסטוק: לא, אנחנו לא תומכים בהצעת החוק.

אמנון כהן: למה?

נתי ביאליסטוק: אני אסביר.

יוליה שמאלוב-ברקוביץ: כי התקשרו מחברות הסלולר ואמרו לו.

אמנון כהן: לא, חס וחלילה, הם לא עובדים עבור החברות, אני אתכם, הם לא עובדים.

אמנון כהן: אתם עובדים למען הציבור, אני אתכם.

נתי ביאליסטוק: אני אומר, בואו נשים את זה על השולחן, זה ברור, כפי שתיארה את זה חברת הכנסת שמאלוב-ברקוביץ, אני חושב שהפעולות שלנו כואבות לבעלי המניות של חברות הסלולר יותר מאשר הפעולות שיעשו החוק הזה.

יוליה שמאלוב-ברקוביץ: ממש לא, כי האנטנות האלה יכאבו להם קצת יותר ממה שאתם מדברים.

אמנון כהן: חברת הכנסת שמאלוב, תני לי לשמוע רק את העמדה של משרד התקשורת.

אמנון כהן: תגיד לעניין החוק מה הבעיה.

נתי ביאליסטוק: אני באמת לא רוצה להתווכח לגבי החוק, הנושא הזה מאוד אמוציונלי אז אני לא רוצה להגיע למקום של ויכוח כי חבל.

נתי ביאליסטוק: קודם כל אני רוצה לתאר את החוויה שלי מהדיון פה כי כאילו הייתי בדיון אחר.

נתי ביאליסטוק: יש הצעת חוק אחת, יש דיון שהוא אחר, ויש בכלל דיבורים מסביב שהם שונים לחלוטין.

נתי ביאליסטוק: אפילו הנציגים של "הפורום לסלולריות שפויה" דיברו על הסכנה שיש משימוש במכשיר הטלפון הסלולרי, הם לא דיברו על סכנה שנובעת ישירות מאנטנה שמונחת קרוב או לא קרוב.

יוליה שמאלוב-ברקוביץ: אתה לא מבין את מה שהם אמרו, הם פה, הם יכולים לענות לך.

יוליה שמאלוב-ברקוביץ: על מה אתה מדבר?

יוליה שמאלוב-ברקוביץ: הם פה, הם יכולים לענות לך.

רוני קלר: אל תדבר בשמנו.

אמנון כהן: סליחה, אדוני, היא יכולה, אתה לא.

נתי ביאליסטוק: אדוני, אני רוצה בבקשה - - -

יוליה שמאלוב-ברקוביץ: למה הוא מדבר בשמם?

יוליה שמאלוב-ברקוביץ: זה לא מה שהם אמרו.

נתי ביאליסטוק: גם כשאני מדבר שטויות זכותי להגיד אותן.

אמנון כהן: מותר לו.

אמנון כהן: גברת שמאלוב, תני לי לנהל את הדיון, בבקשה.

נתי ביאליסטוק: אני חלילה וחס לא מפחית מהעובדה שהם אומרים שיש סכנה גם בעצם קיומה של האנטנה אבל הסכנה שכולם מדברים עליה, הסכנות הבריאותיות, אפילו מה שחברת הכנסת הקריאה מחוות הדעת של המרכז האפידמיולוגי, מדברת על אותן בעיות שנוצרות מעצם השימוש.

נתי ביאליסטוק: אומרים כל הגורמים המקצועיים האחרים, ואנחנו לא מבינים בקרינה, משרד התקשורת לא מבין בקרינה, אנחנו מבינים בתקשורת, לא בקרינה, כל הגופים האחרים שכן מבינים בקרינה, בריאות, הגנת הסביבה, אומרים שככל שהמכשיר הזה יתאמץ פחות כך הסכנה הבריאותית שלך נמוכה יותר.

נתי ביאליסטוק: אז המשמעות, לפי מה שאנחנו מבינים מהגורמים המקצועיים, אנחנו לא מבינים בזה, אמרתי, אנחנו לא מבינים בקרינה, היא שככל שתרחיק את האנטנה ממקום שבו נעשה שימוש בטלפון סלולרי כנראה שתגביר את הקרינה שחשוף אליה האדם.

יוליה שמאלוב-ברקוביץ: מה עם שיתוף האתרים?

יוליה שמאלוב-ברקוביץ: מה עם האנטנות הקטנות?

נתי ביאליסטוק: גברתי, אני אגיע לכל דבר שתרצי רק בסדר שלי, בבקשה.

נתי ביאליסטוק: אני אומר, קראה גם חברת הכנסת שמאלוב-ברקוביץ את הפתיח לנייר עמדה משותף שפרסמו שלושת המשרדים הרלוונטיים לשאלה – חברת הכנסת ברקוביץ, אולי בין הדברים שאני אומר יש איזה דבר אחד שימצא חן בעיניך אז תקשיבי, חבל.

יוליה שמאלוב-ברקוביץ: אני מסופקת אבל בוא נשמע.

אמנון כהן: אני רוצה לשמוע באמת, בבקשה.

נתי ביאליסטוק: קראה חברת הכנסת שמאלוב-ברקוביץ את דברי הפתיחה לנייר עמדה שאנחנו פרסמנו לידיעת הציבור והזמנו אותו להגיב לקראת הכנסה של טכנולוגיה חדשה בעתיד.

נתי ביאליסטוק: הוא לא נוגע למה שקורה היום אבל גם שם אנחנו באים ואומרים, כל המשרדים שרלוונטיים, ומשרד התקשורת, אמרתי, הוא אחראי על תקשורת, לא על קרינה, אנחנו לא מבינים בזה הרבה, אומרים המשרד לאיכות הסביבה והמשרד הבריאות שרצוי לפזר יותר אנטנות.

נתי ביאליסטוק: היא קראה את זה, קראה חברת הכנסת שמאלוב-ברקוביץ שבנוסף לאנטנות שקיימות היום רצוי להוסיף אנטנות - - -

יוליה שמאלוב-ברקוביץ: זעירות, תגיד את המילה זעירות.

רוני קלר: תגיד את אחוז - - -

אמנון כהן: סליחה, תנו לו להגיד מה שהוא רוצה.

אמנון כהן: חברת הכנסת ברקוביץ, עכשיו את ברקוביץ, לא שמאלוב, שנייה, תני לו לדבר.

יוליה שמאלוב-ברקוביץ: כשאני רעה אני ברקוביץ, כשאני טובה אני שמאלוב.

נתי ביאליסטוק: אני תמיד מקפיד אחרי הפעם הראשונה שטעיתי לקרוא לחברת הכנסת שמאלוב-ברקוביץ ביחד ולפי הסדר הזה.

יוליה שמאלוב-ברקוביץ: אתה צודק.

יוליה שמאלוב-ברקוביץ: זה הדבר היחיד שאני באמת מסכימה עם מה שאתה אומר.

נתי ביאליסטוק: לפי הסדר הזה, הבנתי שקודם כל נולדת ואחר כל התחתנת.

אמנון כהן: הלאה.

אמנון כהן: עם איזה סעיף אתה לא יכול לחיות ועם איזה סעיף אתה חי?

נתי ביאליסטוק: קודם כל, הנושא של התקנות שעליהן אתם מדברים שתכניסו לתוספת, הם לא יקבעו את המרחק מבית הספר, הם יקבעו את המרחק לצורך העניין מדירה, אבל ישימו את זה אולי בבית ספר.

נתי ביאליסטוק: אבל אם אנחנו לא נוכל לשים את זה לא בבית ספר או בבית חולים ולא על גג של בניין אז איפה ישימו אנטנות?

נתי ביאליסטוק: אדוני, המשמעות היא - - -

אמנון כהן: איפה ישימו אנטנות, שמאלוב?

אמנון כהן: איפה ישימו?

יוליה שמאלוב-ברקוביץ: ישימו אנטנות קטנות זעירות שמביאים אותנו לסף קרינה שהוחלט בתקנות לכל עם ישראל, לא רק בבתי ספר.

יוליה שמאלוב-ברקוביץ: אני הגשתי הצעת חוק רק לבתי ספר ותראה איזה יופי, אנחנו הולכים להרחיב את זה לכל הציבור במדינת ישראל.

אמנון כהן: יפה מאוד.

אמנון כהן: הלאה.

נתי ביאליסטוק: כל האנטנות במדינת ישראל מוקמות ומנוטרות בכל רגע נתון על ידי המשרד להגנת הסביבה, לא על ידנו כי אנחנו לא מבינים הרי בקרינה אלא על-ידי המשרד להגנת הסביבה, ששם הממונה על הקרינה יושב.

נתי ביאליסטוק: הן מנוטרות בזמן אמת באמצעות ציוד אלקטרוני, וברגע שהם חורגים מרמות הקרינה שהוא החליט האנטנות מפסיקות לעבוד, זה פשוט.

נתי ביאליסטוק: הוא נותן הוראה והאנטנות האלה כבות או לפחות יורדות, חוזרות חזרה למצב שניתן.

נתי ביאליסטוק: הציבור בישראל לא צריך לדאוג ממיקום האנטנה אלא מעוצמות הקרינה והטווחים.

אמנון כהן: אז איזה סעיף בסוף?

נתי ביאליסטוק: מי שמבין בזה קובע, המרחק של האנטנה, כמו שאמרו במשרד לאיכות הסביבה, לא בהכרח משפיע על הרמה של הקרינה.

אמנון כהן: איזה סעיף מפריע לך?

יוליה שמאלוב-ברקוביץ: מפריעה לו הצעת החוק.

נתי ביאליסטוק: - - -

אמנון כהן: תמכתם בהצעת החוק בוועדת שרים לענייני חקיקה, תיאמתם, אמרתם: בסדר.

נתי ביאליסטוק: ועדת השרים לענייני חקיקה תמכה בחוק לטרומית וביקשה תיאום - - -

אמנון כהן: ומה זה תיאום?

יוליה שמאלוב-ברקוביץ: תיאום זה שהם לא מסכימים.

נתי ביאליסטוק: אני לא יודע שנעשה תיאום.

אמנון כהן: עם מי, לטעמך, מתאמים?

נתי ביאליסטוק: ועדת השרים קבעה שהתיאום יעשה עם משרד הפנים, המשרד להגנת הסביבה ומשרד הבריאות.

יוליה שמאלוב-ברקוביץ: נו, אז איזה תיאום אני צריכה לעשות אתך?

נתי ביאליסטוק: אני לא אמרתי שאתי.

אמנון כהן: משרד המשפטים, מה הבעיה?

אמנון כהן: אפשר להעביר את החוק?

אמנון כהן: מה צריך לתאם?

אמנון כהן: איזה סעיף?

דפנה גלוק: אנחנו מבקשים שההערות של המשרד להגנת הסביבה יוטמעו בהצעת החוק.

דפנה גלוק: אין לנו עמדה מקצועית לגבי - - -

תומר רוזנר: מה ההערות?

תומר רוזנר: בואו נשמע.

אמנון כהן: הבנתי.

אמנון כהן: מה ההערות של המשרד להגנת הסביבה, בבקשה.

הדס פיקסלר: אנחנו אמרנו שאנחנו לא רואים היגיון בדרישה של 75 המטרים ואנחנו העברנו את הנוסח שלדעתנו רלוונטי.

הדס פיקסלר: ככל שיהיה נוסח, נקרא ונתייחס לזה.

אמנון כהן: הנוסח קיים כרגע על השולחן, מה מפריע לך?

אמנון כהן: איפה את רוצה שאני אתקן ותגידי: אם זה ככה אני תומכת?

הדס פיקסלר: בנוסח של היום יש בסך הכול סעיף משמעותי אחד.

אמנון כהן: תגידי מהו ומה את רוצה לתקן נגיד, מה את רוצה לשנות.

אמנון כהן: תפני אותי לסעיף.

הדס פיקסלר: סעיף 4א(ב): "לא יינתן היתר - - -

אמנון כהן: "הקמה, היתר הפעלה או היתר למתן שירות.

אמנון כהן: .."

הדס פיקסלר: היתר למתן שירות זה היתר שנותנים למודד קרינה, ברור שזה לא רלוונטי כי אנחנו כן מרשים שימדדו קרינה ליד בתי ספר.

תומר רוזנר: כן, צריך למחוק את המילים.

הדס פיקסלר: אז את זה צריך למחוק.

אמנון כהן: מוחקים.

הדס פיקסלר: גם הנושא של "מרחק הקטן מ-75 מטרים", אני חושב שהוא - - -

אמנון כהן: כמה את מציעה?

הדס פיקסלר: אז זה לא עניין של להציע כמה.

תומר רוזנר: אז מה ההצעה?

הדס פיקסלר: איך מחשבים מרחק מהאנטנה זה בדיוק המסמך שהעברנו אליכם, אני לא יודעת אותו בעל פה.

הדס פיקסלר: זה עניין מורכב, זה תלוי בתדר.

יוליה שמאלוב-ברקוביץ: את מדברת על מה אחוז הקרינה שיהיה באותם מקומות.

הדס פיקסלר: המרחק איננו במטרים, אפשר לכתוב "המרחק על פי הטבלה המצורפת".

אמנון כהן: אוקיי, אפשר, "על פי טבלה המצורפת".

אמנון כהן: במה עוד יש בעיה?

הדס פיקסלר: סעיף (ג) איננו רלוונטי כי ככל שיפעלו לפי מרחקי הבטיחות שהמשרד שלנו מציע אז אין צורך באישור מיוחד של השר וכדו', הרי לא הגיוני שהשר יישב ויאשר כל אנטנה ואנטנה.

אמנון כהן: אפשר להוריד, בסדר.

אמנון כהן: איפה עוד יש לך בעיה?

הדס פיקסלר: סעיף 3 גם איננו רלוונטי, הוראת המעבר.

אמנון כהן: למה?

הדס פיקסלר: בגלל ששוב זה מדבר על 75 מטרים ואנחנו ביטלנו את זה.

מיכל גולדברג: לא, אבל אפשר את 75 המטרים להמיר בטבלה.

אמנון כהן: לפי טבלה.

הדס פיקסלר: אבל, רגע, אין לנו דבר כזה של היתר שניתן בניגוד לטבלת טווחי הבטיחות האמורה אז אין לנו מצב כזה, אז לא צריך סעיף כזה.

מיכל גולדברג: ייתכן שהסעיף יהיה תיאורטי אבל - - -

ליאת ארקוס: אני רוצה להגיד משהו לאיכות הסביבה.

ליאת ארקוס: בפועל, לצערי הרב, ואני בקשר אתכם יומיומי, המצב בפועל הוא הרבה יותר חמור ממה שאת אומרת.

ליאת ארקוס: את אומרת שאין - - -

אמנון כהן: סליחה, גברתי, את לא מדברת עכשיו.

ליאת ארקוס: אני רציתי להעיר לדברי - - -

אמנון כהן: לא, אני עכשיו בניסוחים סופיים והם ניסוחים משפטיים יותר, תני לי עכשיו.

יוליה שמאלוב-ברקוביץ: אדוני היושב-ראש, אני רק רוצה לפני שאתה ממשיך לשאול שאלה את אנשי משרד התקשורת.

אמנון כהן: אני חייב לסיים, יש לי דיון אחר.

אמנון כהן: עזבי שאלות עכשיו, בואי נגמור.

יוליה שמאלוב-ברקוביץ: שאלה קטנה.

יוליה שמאלוב-ברקוביץ: האם ידוע לכם שבמידה - - -

אמנון כהן: תשאלי שאלות.

יוליה שמאלוב-ברקוביץ: לא, אני מוותרת.

אמנון כהן: תשאלי שאלות, מה אני אגיד לך?

אמנון כהן: 12:30 יש דיון אחר, אני חייב ללכת לוועדת חוץ וביטחון.

יוליה שמאלוב-ברקוביץ: אני מוותרת, אני אשאל אותו אחרי ההצבעה.

אמנון כהן: בטח, יש לך זמן לשאול אחרי זה בקפיטריה למעלה.

יוליה שמאלוב-ברקוביץ: אני לא בטוחה שהוא רוצה לשתות אתי.

נתי ביאליסטוק: אני?

נתי ביאליסטוק: אני מבקש פגישה אתך כבר חודשים.

יוליה שמאלוב-ברקוביץ: זה אתה?

נתי ביאליסטוק: כן.

אמנון כהן: מה אמרת לגבי סעיף 3, הוראות מעבר, למחוק?

אמנון כהן: אתה אומר שזה לא פוגע?

תומר רוזנר: למחוק אותו, זה בסדר.

אמנון כהן: איפה עוד יש לך בעיה?

הדס פיקסלר: זה לא בעיה אבל אני גם חושבת שהיות שטווחי הבטיחות ורמות החשיפה שאנחנו מציעים חלים על כולם, גם על קשיש בבית, אז לכן גם אין צורך בהגדרה של מקום ציבורי מיוחד כי אנחנו מציעים - - -

אמנון כהן: בכל הארץ.

תומר רוזנר: בכל מקום.

אמנון כהן: איפה זה מופיע?

הדס פיקסלר: זה מופיע בסעיף 4א(א) בהגדרה "מקום ציבורי מיוחד".

תומר רוזנר: בסדר, אני מבין מה שהם רוצים, אני אתן לזה מענה.

אמנון כהן: אתה תיתן לזה מענה.

תומר רוזנר: אני רוצה להגיד מה אנחנו נעשה בקיצור.

תומר רוזנר: בעקבות ההערות האלה אנחנו נציע, כפי שעלה פה במהלך הדיון, שהתקנות כפי שנוסחו ואושרו בוועדה יהפכו להיות תוספת לחוק והם יחייבו כחלק מהחוק, כאשר ניתן גם סמכות לשר לשנות את התוספת באישור הוועדה ונוסיף הערה שמבטלת את הפטור למתקני גישה אלחוטיים כפי שהוסכם כאן.

אמנון כהן: בסדר, משרדי ממשלה?

הדס פיקסלר: אני רק רוצה להגיד שכשהיתה הצעת החוק פרטית לבטל את הפטור למתקני גישה אלחוטיים, הפטור מהיתר בניה, אז השר להגנת הסביבה תמך בזה.

הדס פיקסלר: פשוט יש הבדל, כמו שאמרה נציגת המשפטים, בין תקנות לבין חקיקה ראשית.

תומר רוזנר: אם זה ברור לכולם - - -

אמנון כהן: הוא פשוט ינסח מבחינה משפטית ויתאם אתכם את הניסוחים המשפטיים, בסדר?

הדס פיקסלר: רק שיהיה ברור שזו הצעה אחרת לגמרי ממה - - -

אמנון כהן: בוודאי, מה שסיכמנו היום.

אמנון כהן: מה שסיכמנו, מטמיעים את זה בהצעת החוק, מורידים איפה שצריך, מוסיפים ומכניסים את התקנות האלה ואת התוספת, בסדר?

הדס פיקסלר: התקנות שהמשרד שלנו הגיש לוועדה.

תומר רוזנר: בצירוף מה שהוועדה החליטה.

אמנון כהן: משרדי הממשלה, בסדר?

אמנון כהן: משרד המשפטים?

נתי ביאליסטוק: אני לא יכול להסכים לשינויים שהוסיפו, אני לא יודע במה מדובר.

אמנון כהן: אל תגיד דבר כזה עכשיו.

אורי מקלב: יתאמו אתכם.

נתי ביאליסטוק: אם זה יחזור לוועדת שרים לחקיקה - - -

אמנון כהן: הוא יראה לך, אם לא תוכל לחיות אתו תיקח את זה אבל - - -

נתי ביאליסטוק: אבל זה מהותי.

דוד ויינברג: אני מבקש לתאם את זה גם עם משרד הבריאות, את השינויים.

תומר רוזנר: אמרתם שאין לכם עניין בדברים האלה.

אמנון כהן: מה התעוררתם?

דוד ויינברג: אנחנו חלק מההליך, זה נושא בריאותי ולמרות שהסמכות - - -

אמנון כהן: לקריאה שנייה ושלישית אתם תהיו שותפים גם, גם אתם, משרד התקשורת.

אמנון כהן: אני מבקש בואו נעביר קריאה ראשונה ובהכנה לקריאה שנייה, אני אומר, הכול פתוח, נשמע אתכם, בסדר?

נתי ביאליסטוק: זה שינוי מהותי, אנחנו מבקשים שזה יחזור לוועדה.

יוליה שמאלוב-ברקוביץ: למה זה שינוי מהותי?

נתי ביאליסטוק: מכיוון שזה חוק אחר.

יוליה שמאלוב-ברקוביץ: זו אותה הכוונה.

אמנון כהן: אני מעביר את זה, אתם יכולים לקחת לוועדת שרים, זכותך.

זינה פרפליצין: אפשר להגיד הבהרה?

אמנון כהן: דיברת כבר.

זינה פרפליצין: כן, אבל לגבי פטור ממג"א.

אמנון כהן: לא, לא יהיה פטור כרגע פה.

תומר רוזנר: אנחנו מבטלים את הפטור למתקני גישה.

זינה פרפליצין: כן, זה נושא חדש, הנושא הזה הוא מוסדר בחוק - - -

תומר רוזנר: אין נושא חדש בקריאה טרומית.

זינה פרפליצין: נכון, זה נושא חדש לגמרי.

זינה פרפליצין: הנושא מוסדר בחוק תכנון ובניה ולפי ההנחיות של היועץ המשפטי לממשלה משרד הפנים הכין תקנות.

אמנון כהן: אני רוצה שזה יהיה בתיאום עם כולם.

אמנון כהן: קריאה ראשונה נעביר, קריאות שניה ושלישית - - -

נתי ביאליסטוק: אני לא יכול להסכים עם זה, יש פה שינוי מהותי, להכניס לחוק תוספת תקנות שלא על כל התוספות שלהם אנחנו מסכימים.

אורי מקלב: הוא יתאם את זה אתו אבל.

אורי מקלב: תעשה קריאה ראשונה והוא יתאם את הנוסח אתו.

אורי מקלב: הרי אין לך בעיה בניסוחים האלה.

נתי ביאליסטוק: יש לי בהחלט בעיה.

נתי ביאליסטוק: לא ראיתי את הניסוחים, אני לא יודע אם יש לי בעיה או אין לי בעיה.

אורי מקלב: אתה הרי לא מבין בזה אמרת.

יוליה שמאלוב-ברקוביץ: אתה אמרת שאתה לא מבין בזה.

נתי ביאליסטוק: חבר הכנסת מקלב, אני לא מבין בזה אבל יש לזה השפעות קשות מאוד על - - -

יוליה שמאלוב-ברקוביץ: זו השאלה שרציתי לשאול, האם משרד התקשורת יודע שהצעת החוק שלי תפגע בתחרות של חברות סלולר, כן או לא, מה אתה אומר?

נתי ביאליסטוק: אני לא יודע, אני יודע שזה יפגע בכל ענף הסלולר.

יוליה שמאלוב-ברקוביץ: יפה, הנה, הוא דואג לפתיחת השוק.

נתי ביאליסטוק: סליחה, לא מעניין אותי החברות מעניין אותי השירות ללקוחות.

יוליה שמאלוב-ברקוביץ: פתיחת השוק, זה מה שמעניין אותו, הבריאות לא מעניינת אותו.

יוליה שמאלוב-ברקוביץ: הוא בכלל לא צד בכל הסיפור הזה.

יוליה שמאלוב-ברקוביץ: אני לא מבינה, אתם בכלל לא צד בהצעת החוק הזאת, אתם לא צד בהצעת החוק הזאת, אני לא מבינה למה בכלל אנחנו חייבים לתאם אתכם.

נתי שוברט: אנחנו בממשלה, אנחנו חברים בממשלה.

יוליה שמאלוב-ברקוביץ: משרד הפנים, המשרד לאיכות הסביבה, משרד הבריאות, זה ברור לי.

יוליה שמאלוב-ברקוביץ: מה הקשר למשרד התקשורת, שמה שהוא דואג זה רק לפתוח את שוק התקשורת לתחרות ולהוריד את המחיר?

נתי ביאליסטוק: משרד התקשורת, תפקידו בחוק הוא לדאוג בין היתר לתחרות טובה בתחום התקשורת.

נתי ביאליסטוק: הצעת החוק הזו, בניסוחה כפי שהונחה על השולחן, עשויה לפגוע בתכלית של טיפול בתחום התקשורת.

נתי ביאליסטוק: לא תהיה אפשרות להקים תשתית - - -

ליאור ורונה: גם משרד הפנים אומר שהוא מתנגד הרי.

אמנון כהן: סליחה, אתה עוד לא מדבר עכשיו.

אמנון כהן: אנחנו מצביעים על הצעת החוק כפי שסיכמנו, בנוסח הדברים שדיברנו, לפי העקרונות שדיברנו עליהם.

תומר רוזנר: לפי העקרונות שאני הסברתי.

אמנון כהן: אתם תשבו ואני מבקש שאת העקרונות שסיכמת, משרד להגנת הסביבה, תקבלו את החומר, משרד המשפטים יקבל את החומר, משרד התקשורת יקבל את החומר.

אמנון כהן: יש לכם זכות עומדת עדיין, השר יכול להגיש רביזיה, אנחנו ניתן, אנחנו לא עושים מחטפים.

אמנון כהן: החוק הזה חשוב מדי בשביל שנעשה מחטפים.

אמנון כהן: בכל מקרה אנחנו נעביר את זה ברוח הדברים האלה, תקבלו התייחסויות, אם לא תוכלו לחיות עם משהו נחזיר את זה לעוד כמה דיון בוועדה ונפתח אותו, אבל כרגע אנחנו רוצים לאשר על פי רוח הדברים שסיכמנו.

אמנון כהן: מי בעד הצעת החוק?

אמנון כהן: בעד – פה אחד

אמנון כהן: אושר פה אחד.

אמנון כהן: כל אחד יש לו זכות לעשות מה שהוא רוצה.

אמנון כהן: אני מבקש את התיאומים כי אנחנו בשבוע האחרון של המושב.

אמנון כהן: לכן אנחנו רוצים לתאם, לגמור את הדברים כדי שזה יוצבע גם במליאת הכנסת במידה וצריך.

יוליה שמאלוב-ברקוביץ: אדוני היושב-ראש, מה עם מתקני מג"א שנמצאים בדירות?

תומר רוזנר: מבטלים את הפטור, אמרנו שמבטלים את הפטור.

אמנון כהן: מבטלים את הפטור.

יוליה שמאלוב-ברקוביץ: לא, אלה שכבר קיימים.

אמנון כהן: אתה רוצה שאני אכניס רביזיה של השר עכשיו?

אמנון כהן: אני אגיד שיש רביזיה של השר?

נתי ביאליסטוק: אני לא יכול להגיד שיש רביזיה, אני צריך לשאול את השר.

אמנון כהן: השר אמר לי שהוא רוצה רביזיה.

נתי ביאליסטוק: כן?

נתי ביאליסטוק: אז תגיד.

אמנון כהן: אוקיי, אנחנו שמים רביזיה של שר התקשורת.

תומר רוזנר: שר התקשורת צריך להגיש מכתב.

אמנון כהן: הוא יגיש מכתב אבל יש רביזיה של שר התקשורת.